qundao/data-zh-poetry huggingface dataset:
邓莱州叔奇置酒望海亭
作者：施闰章
朝代：明
体裁：七言律诗

海气孤城五月寒，使君樽酒故人欢。雕胡香饭炊云子，鲜鲙银丝出玉盘。笔札彤庭曾视草，旌旗荒峤忆登坛。秪今坐眺扶桑近，万里沧溟勺水看。
邗关值许天玉至自闽
作者：施闰章
朝代：明
体裁：七言律诗

木落芜城画角哀，闽南游子片帆来。抽琴倦儗参军赋，对酒长怀杜甫台。冬暖黄河冰已合，岁残孤馆鬓先催。敝裘短剑看君去，客路何人解惜才。
邗江客舍同孙豹人李屺瞻陈伯玑
作者：施闰章
朝代：明
体裁：五言律诗

泽畔晚招寻，閒庭碧树阴。持螯诸味失，坐月一宵深。世久疏扬马，游当问向禽。烟霜渐摇落，相赠岁寒心。
邗江赠关中孙豹人
作者：施闰章
朝代：明
体裁：五言排律

闻尔羁栖久，同嗟见面难。未成归渭北，却喜聚江干。尊酒能相就，新诗许独看。挥毫心卓荦，倚剑意辛酸。遁迹摧双鬓，忧时集百端。秋灯青耿耿，夕露白漙漙。任妇谋鸡栅，呼儿补药栏。困馀惟笔研，狂或废缨冠。散帙连床满，论交二仲欢。校雠良惨淡，风议自波澜。共慕鲁连义，休为冯铗弹。逢君同慷慨，持赠愧琅玕。
邗江赠巨公
作者：施闰章
朝代：明
体裁：五言律诗

无心成驻锡，郭外即云峰。厨供千人饭，园栽万树松。安禅过兵火，说法厌机锋。自到山门后，长闻夜半钟。
邯郸吕翁祠
作者：施闰章
朝代：明
体裁：七言绝句

丹台绀殿碧梧阴，落日凉风倦客心。见说蓬莱真在眼，可宜偏向梦中寻。
邯郸才人嫁为厮养卒妇
作者：施闰章
朝代：明
体裁：乐府曲辞

委作沟中泥，宁为箧中扇。扇弃犹自可，泥污谁忍见。宿昔倾城姿，窈窕称邦媛。佩玉珥明珰，挟瑟侍欢宴。春华辞旧枝，荣悴中涂变。未能自决绝，摧颓就鄙贱。洗妆卧委巷，夜梦犹广殿。卷舌怀故恩，愿化堂前燕。
邵子湘重过言别因宿寓斋得二绝·其一
作者：施闰章
朝代：明
体裁：七言绝句

临发停车复几回，后期怀抱好谁开。连朝阴雨重阳过，恨失青山黄菊杯。
邵子湘重过言别因宿寓斋得二绝·其二
作者：施闰章
朝代：明
体裁：七言绝句

策骑明朝海畔行，重来襆被话离情。悬知此去三山近，少我三人共月明。
邺侯南村谷公有岁前闻警见怀诗凄然次韵
作者：施闰章
朝代：明
体裁：七言律诗

何意长干此重寻，别离情见素交深。眼穿烽火三秋日，头白关河隔岁心。不分诗朋违酒盏，忆从禅老踏云岑。忽看摇落成高会，犹喜劳歌共赏音。
郑公乡
作者：施闰章
朝代：明
体裁：七言律诗

东莱旧说郑公乡，文举风流讵可忘。吾道竟东深慰藉，徵车不就亦辉光。犹馀故宅村墟远，未息烽烟战地荒。编简微言渐疏阔，青青书带为谁长。
郑谷口招集园馆即顾与治旧业
作者：施闰章
朝代：明
体裁：七言律诗

谷口幽栖好亭子，閒园新绿上阶除。清溪旧傍江淹宅，荒径偏宜仲蔚居。累日看山眠野寺，有时留客当吾庐。伤心忽梦平生友，犹对寒松坐读书。
郝元公学博以母艰归颍州·其一
作者：施闰章
朝代：明
体裁：五言律诗

谢公亭畔路，相送满离愁。陟屺肠空断，过江枫正秋。皋比馀讲席，书卷伴归舟。一老趋庭在，休教泪不收。
郝元公学博以母艰归颍州·其二
作者：施闰章
朝代：明
体裁：五言律诗

仕隐差相近，谁言生计微。前贤怀颍水，时事乐郊扉。叠嶂看云去，西湖喜客归。含情刘子骥，书信自今稀。
郝元公自锡山至戏乞惠泉·其一
作者：施闰章
朝代：明
体裁：七言绝句

久负梁溪季子招，灵泉入梦九峰遥。载来肯疗文园渴，差抵龙山饮一瓢。
郝元公自锡山至戏乞惠泉·其二
作者：施闰章
朝代：明
体裁：七言绝句

不用梅花泻玉壶，清泉一勺胜醍醐。凭将绿雪分明试，果压东溪句水无。
郭汉翀庶常改官给谏
作者：施闰章
朝代：明
体裁：五言律诗

久作金门客，重闻宠命新。然藜犹昨夜，补衮属兹辰。地接龙光近，心悲雁户贫。圣朝方纳谏，不必惮批鳞。
郭瑞屏山楼
作者：施闰章
朝代：明
体裁：七言律诗

幽人旧宅园林幽，地暖冬深如早秋。旋网池鱼供客馔，共邀松月醉山楼。青衫笑掷羊裘在，华发行歌涧水流。生事渐看婚嫁毕，向平五岳可能游。
郭瑞屏过宿荒园
作者：施闰章
朝代：明
体裁：五言律诗

握手春风暮，当杯莫放停。雨馀云满席，夜久月移棂。笋蕨邀邻叟，松篁覆草亭。陶陶同永夕，帘外晓峰青。
都下就黄鸣仙小饮
作者：施闰章
朝代：明
体裁：七言律诗

比舍相过夜不冠，官閒祇作酒人看。频闻锦瑟欢悲换，小酌宫瓷醉醒宽。此日蓬茅无埽径，异时书札问加餐。金门避世吾徒在，秋色重催白露漙。
都下岁首见盆桃作花
作者：施闰章
朝代：明
体裁：古风

层冰暮皑皑，燕市繁花开。辇入列侯第，欢倾上客杯。花时犹未至，火力竞相催。拍手笑春风，待汝奚为哉。人巧凌节序，熏炙移根荄。芳菲岂不早，咄嗟随彫摧。故山有佳卉，江雨閒滋培。荣悴自天意，粲粲临高台。花馀还结实，宁知摇落哀。
都下葺邸舍·其一
作者：施闰章
朝代：明
体裁：五言律诗

借屋宁须葺，栖迟作计难。空庭留月入，独客畏春寒。丘壑遥怜我，蓬茅不碍官。鹪鹩吾有赋，醉里避人看。
都下葺邸舍·其二
作者：施闰章
朝代：明
体裁：五言律诗

拙宦容高枕，骚歌拟卜居。官犹是长物，室岂定吾庐。短榻频留客，空斋半积书。往来车马数，谁念病相如。
都下诸公岁暮和东坡岐下三首余亦漫和 其一 馈岁
作者：施闰章
朝代：明
体裁：古风

终岁常劳劳，独行莫余佐。欲为亲旧欢，空囊无馀货。自矜容膝安，不数万间大。有时进卮酒，醉即枕书卧。同志二三子，清啸娱四座。贵贱少安居，纷如蚁在磨。官贫酬酢希，草草岁时过。得句相问遗，险韵不辞和。
都下诸公岁暮和东坡岐下三首余亦漫和 其三 守岁
作者：施闰章
朝代：明
体裁：古风

人情看壮老，吾道自龙蛇。迅彼追风骑，中道谁邀遮。汝去不我告，维絷将如何。忆昔少年日，笑语中夜哗。椒盘争献颂，岁鼓喜频挝。回头如昨昔，驰晖忽已斜。人生万事好，一老成蹉跎。烈士多壮心，暮年犹见誇。
都下诸公岁暮和东坡岐下三首余亦漫和 其二 别岁
作者：施闰章
朝代：明
体裁：古风

双鬓忽已白，乞身一何迟。羲和掷人去，夸父苦思追。岁华逝不处，我生岂无涯。顾彼孤蓬转，来归复何时。且同倾浊酒，遑问甘与肥。万钟宁独饱，儋石何独悲。明知新节至，难与旧岁辞。倚醉从为别，谁当知我衰。
都下赠陈其年
作者：施闰章
朝代：明
体裁：七言律诗

青鬓俄看有白丝，别君犹记少年时。尘中见面宁相识，乱后逢人数寄诗。畏俗疏狂龙性在，买姬飘转蚌珠迟。雄文此日同推荐，赋奏长扬更属谁。
都门临发周量同阮亭追送出诗袖中
作者：施闰章
朝代：明
体裁：七言律诗

凉风吹面客心惊，二仲劳劳复送行。自喜清溪三亩在，相怜白发一时生。烟霜摇落题僧寺，文酒招寻梦帝城。何处离情最萧瑟，江船夜雨滴残更。
都门怀古
作者：施闰章
朝代：明
体裁：七言律诗

长安旅食饱风尘，夜夜还家梦苦辛。雪里关山驱匹马，病中梅柳度三春。金台胜迹馀黄土，易水寒风起白蘋。燕赵旧来多慷慨，悲歌屠狗定何人。
鄂城
作者：施闰章
朝代：明
体裁：七言绝句

岸上何人尚楚歌，千家颓瓦乱山阿。褰裳欲问南楼月，鹦鹉洲边夜雨多。
鄂渚值潘浪仙司李
作者：施闰章
朝代：明
体裁：古风

守官甘长贫，卒岁仍奔走。相逢汉水滨，未语先握手。解衣为我沽，物廉意良厚。停余万里车，尽尔一杯酒。眼看洞庭波，日夜鼋鼍吼。平陆翻洪涛，招招呼我友。但竭君区区，德音戒其口。
酌水歌赠张两水
作者：施闰章
朝代：明
体裁：古风

酌水欢四坐，请为两水歌。昔时共学并年少，今日相看鬓已皤。鬓已皤，可奈何。儋石虽屡空，令名一何多。昔汝大父维尚书，铨衡手握澄冰壶。睥睨权珰能岳立，早爱青山归五湖。懿靖先生尤卓荦，不官独嗣旴江学。中年战胜兼逃禅，鹿门妻子皆藜藿。多君世胄贫不愁，卖药街头韩伯休。得钱供母苦不足，便学何颙断酒肉。避人蒿径隔山斋，返哺乌巢傍茅屋。尚书祠前水清妙，锦树丹霞相照曜。君家三世称贤豪，万事浮云堪一笑。请看阀阅存几家，回头尽作风中花。
酒间和浮山长短句赠饭牛山人
作者：施闰章
朝代：明
体裁：古风

老夫官舍如僧室，咀嚼新诗似崖蜜。饭牛处士梅川来，酒气却从十指出。千钧力，纵一笔，大书如斗惊电疾。山田不荒粟可种，驱犊閒时且抱膝。不然挥毫泼墨为远山，商歌扣角非今日。
酒间用韵答张七见过
作者：施闰章
朝代：明
体裁：七言律诗

别忆秦淮对落晖，相看乱后忍相违。停舟月照江枫冷，把酒人逢稻蟹肥。久客共判霜雪鬓，浮生谁稳芰荷衣。应怜衰谢贪丘壑，漫向星辰拟少微。
酒间赠仓部范正
作者：施闰章
朝代：明
体裁：五言律诗

江干烽火际，忼慨尽君觞。握手无多语，中心自不忘。贫交存杜甫，遗草问襄阳。别后相思剧，缄诗寄一囊。
酒间赠妹夫张次周
作者：施闰章
朝代：明
体裁：古风

相习忘年岁，飞光忽五十。少壮一回首，万事皆昨日。黾勉相因依，艰辛多惴慄。中年筑茅屋，努力完家室。绿沼明山楼，田园丰芋栗。日夕自倾壶，东峰月初出。祖德如源泉，春流自洋溢。膝前有阿寅，龆龀挺慧质。对客诵文辞，向爷索纸笔。即目有馀欢，开颜遣愁疾。谁同松柏姿，长使发如漆。
酒间赠杨仲建
作者：施闰章
朝代：明
体裁：七言律诗

溪边小筑近江乡，每系兰舟就羽觞。径辟野云还菊圃，门临潭水是渔梁。晴川片月时随杖，老树孙枝直过墙。黄绮风流浑眼底，暮烟仙岫远苍苍。
酒间赠郑谷口
作者：施闰章
朝代：明
体裁：古风

八分健手天下知，片纸尺璧传京师。诸王列第遍题楔，五岳名蓝半写碑。收藏富有罗百代，上穷岣嵝下李斯。篆籀铜盘及石鼓，铭刻重搜太子池。中年惨澹工汉隶，借问苦心摹阿谁。溧阳校官合阳令，石门礼器皆神奇。摩挲软劲非笔墨，剥落金石光迷离。锦帙牙签尽书画，旁通不合兼轩岐。公侯延伫争倒屣，车骑刺促无閒时。劳人作达转清暇，解衣挥翰明灯下。匹绢残笺气槃礴，态迟势速人惊诧。义急穷交不顾身，兴耽古物宁论价。高斋别墅夏犹花，留我过从每凉夜。饮君卮酒颜欲酡，火云满眼鼓鼙多。单车见说燕山去，谷口閒园奈若何。
酬刘藜先
作者：施闰章
朝代：明
体裁：五言律诗

金陵读书客，江郭草堂人。楼小烟波见，庭閒花药春。论文先习静，取友故耽贫。多恐秦淮别，相思有梦频。
酬和方望子
作者：施闰章
朝代：明
体裁：七言律诗

雪中造次未开尊，意气相看尽一言。风木关河残泪在，文章京洛素交存。危时丘壑难高卧，遗绪濂闽许细论。归到紫阳重作客，停车肯复问蓬门。
酬宋荔裳赠别
作者：施闰章
朝代：明
体裁：古风

路别犹吞声，况君在圜中。咫尺限祖道，长谣托心胸。比肩视扬马，拜手称夔龙。青冥一垂翅，激烈号悲风。我行越海峤，念尔羁籓笼。精诚厉金石，逝将格苍穹。丈夫贵知己，努力守固穷。
酬李叔则
作者：施闰章
朝代：明
体裁：古风

佳人眇何许，远在大江湄。孤凤虽敛翼，顾影生光仪。遗我尺一书，勖我师仲尼。感子故人意，俛仰寸心违。吾道日陵替，官守徇文辞。黾勉望邹鲁，侧足不敢移。思为梁父吟，惆怅知音稀。
酬梅八丈子翔见寄
作者：施闰章
朝代：明
体裁：五言律诗

东溪清百折，经岁未相寻。远树暮云合，孤村芳草深。醉看渔绿浦，春忆杖遥岑。忽觉伤离别，梅花落满林。
酬汪闻远
作者：施闰章
朝代：明
体裁：五言律诗

好客汪伦后，风流复此人。独寻丹壑远，交与白头亲。挥翰才偏健，藏书家未贫。飞扬看尔辈，不必恋松筠。
酬赠高苍岩郡丞
作者：施闰章
朝代：明
体裁：古风

君游碧鸡水，卧治黄山麓。借问点苍峰十九，何似黄山三十六。几时投分轩辕君，笑把莲花拂双目。忆昔齐州丛菊开，夜阑共倒明湖杯。一别花开十五度，斗山共赋临高台。万古销沈如过隙，眼前事事头堪白。寻山乍可访丹丘，对酒宁辞倾一石，君不见杜陵老作诸侯客。
酬郭汾又送别
作者：施闰章
朝代：明
体裁：五言律诗

长干重会面，雨坐寸心深。好占花溪住，徒伤越客吟。岳游双屐在，家远二毛侵。圣代词臣贵，应无叹陆沈。
酬陈士业寺寓见遗之作
作者：施闰章
朝代：明
体裁：五言律诗

中夜知无寐，天寒急雨声。僧庐落叶满，客枕乱愁生。耆旧人争识，艰难老独行。为君沽美酒，十日醉山城。
酬顾与治从子友惺
作者：施闰章
朝代：明
体裁：七言律诗

顾况风流久绝尘，如君词翰复清新。比邻晨夕来看客，话旧悲凉易感人。生事閒凭一研得，幽居长占六朝春。秣陵遗老今摇落，壮岁高歌莫厌贫。
酬高阮怀喜予灯夕见过
作者：施闰章
朝代：明
体裁：五言律诗

到君庭户内，不异入崖阿。佳节况清夜，幽人合放歌。灯收山郭早，月白草堂多。檐际萧疏影，春风动薜萝。
醉书官斋丛竹
作者：施闰章
朝代：明
体裁：古风

琅玕万树成高斋，袒跣相对开胸怀。炎天冰雪生四坐，长宵风雨翻空阶。虚中那受斧斤斲，疏节宁求龙笛谐。江清月出时独啸，舍君谁复知吾侪。
醉后为周雪客题松林抱膝图
作者：施闰章
朝代：明
体裁：古风

层岩怪石纷巃嵷，老松铁干根青铜。江天漠漠来长风，谁独坐者苍山空。老病看人眼欲白，望气知为周雪客。丰颐广颡不寻常，骨重神清爱山泽。前年走马长安市，客舍高斋面秋水。题诗一出惊公卿，挟策行将谒天子。尔翁意气横高天，君才豪俊尤少年。顾厨结客凡几辈，书画经时又满船。春华方盛诗已老，老成更数何人好。二酉家藏读父书，蓼莪泪尽收遗草。金陵耆旧随东流，时人衮衮徒公侯。多君父子能好事，残编陈迹时讨求。即今抱膝亦不恶，脱手黄金未萧索。薄游君自敬亭回，北楼坐对衔金杯。我来重酌秦淮酒，倚醉同登周处台。才雄心小君努力，暂时雌伏休徘徊。夜阑拂袖题长句，我亦山中寻桂树。
醉后歌答杨陶云兼寄令叔闇斋
作者：施闰章
朝代：明
体裁：古风

龙门两世称良史，不辞吏隐看江水。古来重人不重官，梅福风流正尔尔。沈埋匣剑光逾明，半爇枯桐琴不死。春来日日开芳筵，醉中为我歌卖船。藏书已购几千卷，手板长抛尽日眠。屈宋哀吟徒太苦，夷吾江左今何补。桃花昨夜雨声多，悔不花前倒清醑。君家大阮吾同曹，六年不见心郁陶。江山好在且为乐，莫厌门前满径蒿。
醉后歌詶赵锦帆兼呈丁飞涛
作者：施闰章
朝代：明
体裁：古风

卧疴一月生秋草，久雨柴门迹如扫。赵君立马下阶前，尊酒论诗恣倾倒。君诗横绝天下知，掉头不数雕虫儿。同舍为郎执余手，愁中相视开须眉。才雄气莽天地窄，老蛟怒吼长河坼。谓余能不操吴音，直是中原一诗伯。我友敬礼来西陵，挥毫烂熳如云蒸。君言西署吾曹在，三分割据争崚嶒。狂呼不顾旁人笑，游侠何妨狎屠钓。王李诸君官陆沈，姓字千秋日照耀。闻君作令赋甘泉，七载囊中无一钱。三年执戟颠毛白，当涂谁复知其贤。人情惜官不惜才，扬雄贾谊终尘埃。请君放笔且掩口，明日同歌归去来。
醉后答刘山蔚
作者：施闰章
朝代：明
体裁：古风

雪苑富名彦，才华天下闻。口吸黄河水，手揽嵩山云。当时侯公子，胜气凌秋雯。到今馀耆旧，拓落怀高文。新诗慕杜韩，遐尚追丘坟。白眼小时辈，纤响徒云云。我方倦笔墨，拉杂思烧焚。抗声时大呼，奋臂振孤军。燕台菊花节，花气寒氤氲。沽酒其君饮，小酌未成醺。恨不同所欢，东篱酣夕曛。
醉来歌赠曹顾庵先生
作者：施闰章
朝代：明
体裁：古风

骐骥何当老伏枥，凤凰不合垂青冥。自古文章缠坎壈，升沈万变皆漂萍。汝不见曹学士，昔何腾达今隐沦。谈迁两世称史臣，出入侍从词清新。腹笥便便资顾问，博闻强记如有神。胡为失路鬓垂雪，伤心往事难具陈。十六年来重把臂，金门会合多吾辈。莱阳之宋新城王，南海东吴相颉颃。余亦羁栖燕市旁，同声异曲成宫商。疏星历历月皎皎，奋袖为君歌激昂。圣主宽仁尚文史，国士衔冤心不已。凭谁仰首号天门，事白徐还卧鸳水。风尘满眼忧思多，醉来且共尊前歌。
醉歌寄研山开府
作者：施闰章
朝代：明
体裁：古风

君不见泰山云起丈人峰，俄顷雨泽沾寰中。又不见杏坛古木摩苍穹，车服礼器犹雍容。问谁主者维吾宗，建牙秉钺等帡幪。当年柱史乘花骢，心函冰雪临河东。俄称独坐气何雄，东巡特简由宸衷。棱棱玉尺横磨砻，百城坐啸生清风。户赈人沾悯岁凶，嘘枯回槁分天工。有时白简如霜锋，一声霹雳惊群聋。乃陈俎豆集章逢，鼓吹文字撞钟镛。今年正喜黍稷丰，比屋无忧杼柚空。不妨鲁酒挥千钟，凭山临海酡颜红。我昔视学思无穷，尚想蹑迹河汾公。葛藟异地情相通，惠连把臂开心胸。秪今岁序如飘蓬，安得策杖一相从。或骑白鹿鞭苍龙，共听清泉十二声沨沨。
醉歌送吴锦雯孝廉归武林
作者：施闰章
朝代：明
体裁：古风

西陵词客多如麻，腾踏开元有数家。吴郎杰出晚相见，吸尽天台山上霞。长安出门尘十斛，一日孤眠意亦足。如君不厌往来频，肯把新诗借我读。君今年已四十强，须髯如戟鬓毛苍。谁使燕台困天马，商歌慷慨摧中肠。我有一言君勿忘，穷愁万事缘文章。不如拂袖草堂去，短棹西湖荷芰香。
醉游吟留别曹秋岳侍郎
作者：施闰章
朝代：明
体裁：古风

昨日饮湖渚，今日游山园。相携缱绻不能别，半醉临风歌一言。长安花发满青门，司农东阁开金樽。宣城野客卧郎署，日袖诗篇相讨论。文章直许曹刘合，意气宁知卿相尊。风尘浩荡忽飘散，一卧沧江岁将晏。南驰岭表北云中，尺素双鱼心绪乱。但知词翰益老苍，岂谓园林同汗漫。移船改席兴何长，俯槛徵歌爵无算。于乎，此园传自武穆之孙岳倦翁，其人文雅多淹通。剩水残山纷气象，不与他家堆砌同。司农读书日坐卧，范蠡湖水连芳丛。又辟小园依第宅，高下池亭分咫尺。半冈诘曲尽栽梅，四坐谽谺皆倚石。斯文耆旧时过从，邺下西园嗣往迹。崎岖轩冕鬓早斑，何如群贤丝竹游东山。我今岁暮且归去，会待花时重往还。
醉翁亭
作者：施闰章
朝代：明
体裁：五言律诗

水石潺潺处，孤亭叠巘西。松云阴覆瓦，山霭碧连溪。古树千年在，娇莺尽日啼。谁堪同一醉，归路不愁迷。
采松花
作者：施闰章
朝代：明
体裁：古风

揽衣陟崇阜，侧听寒泉流。贞木发春华，垂垂散林丘。露滋裛芳泽，风急难久留。掇英攀柔条，笑与樵者谋。薄可作粮糗，兼令衰疾瘳。留侯随赤松，果得长年不。未知千载事，今日欢良游。
采桑篇
作者：施闰章
朝代：明
体裁：乐府曲辞

种桑东谷口，溪路何逶迤。夕摘日薄莫，朝摘露未晞。不自知妾苦，但为愁蚕饥。努力事织作，奉为君子衣。七襄烂五色，是妾手中丝。裁缝称长短，被服生光辉。振襟还叹息，含情当语谁。新衣时复故，盛颜日已衰。十月陨繁霜，桑叶随风飞。愿君为磐石，素心无转移。
采石
作者：施闰章
朝代：明
体裁：古风

犀渚横断岸，积石郁巑岏。上有千仞峰，下有万里澜。明月堕怀袖，侧首天门寒。长江一杯水，借问几时乾。
采茶作
作者：施闰章
朝代：明
体裁：古风

秋兰佩难久，琼枝何可得。懿此敷云岑，含芳有佳色。日霁露方晞，柔叶静如拭。幽人急春务，骋兴不惜力。摘制争须臾，怀袖香不息。驰情欲有赠，徒望凌风翼。
采莲曲·其一
作者：施闰章
朝代：明
体裁：五言绝句

不惜罗裙湿，花沾竟体香。好留荷叶在，为覆两鸳鸯。
采莲曲·其二
作者：施闰章
朝代：明
体裁：五言绝句

结子怜花少，回船出叶迟。水清时见影，偷眼照蛾眉。
采莼篇
作者：施闰章
朝代：明
体裁：古风

西湖三月莼始生，含花卷叶浮绿茎。质柔肤滑不留手，白汁盈盈成水晶。浸之经宿逾肥美，旋摘生新类兰芷。春山雨涨绿波深，欲浮不浮难出水。故人招我放生池，画船红袖吹参差。神鱼拨剌动雷雨，冯夷出没搴旌旗。酒阑却向湖亭泊，缓带登楼气盘礴。急呼舟子撷莼丝，雪鲙金盘佐觞酌。凝脂腻泽难禁煮，玉笋锦葵谁似汝。滑翻碧碗匹冰浆，清绝香羹奴酪乳。嚼腐餐肥良可憎，五侯七贵知未曾。怪来此物系归思，千载常怀张季鹰。
采薪
作者：施闰章
朝代：明
体裁：古风

客居久寄食，他人为我炊。感君不自德，薄颜亦难施。粗衣裁掩骭，微霰复已霏。客心自多戚，岂必寒与饥。疏林扫枯叶，阴岫求枯枝。攀条弄松云，引领眺京畿。忽忆采薇人，泪下不可挥。
采麦词
作者：施闰章
朝代：明
体裁：乐府曲辞

桁无衣，仓无储。田家儿女啼呱呱，新妇采麦奉老姑。老姑发白齿尽落，有儿服贾母藜藿。前日风吹麦落花，今日雨浸麦生芽。老蚕成蛾又生子，良人何不早还家。
重九前二日曹使君再集斗山
作者：施闰章
朝代：明
体裁：七言律诗

论文良会不辞频，露坐残秋当好春。风细暮云深绕树，台空新月故依人。山头预把茱萸酒，物外谁閒吏隐身。乘兴题诗从造次，莫应此夜动星辰。
重九日过风氏园
作者：施闰章
朝代：明
体裁：五言律诗

忍负登高兴，城南园借看。空亭丛菊少，偃盖一松寒。秋闰迟霜叶，沙晴坐药栏。茱萸浑不见，风物感长安。
重九讲学湖北怀王便朴不至
作者：施闰章
朝代：明
体裁：五言律诗

衮衮登高日，谁贪讲席閒。相将来座上，早已出人间。水白湖边树，霞明天际山。所思劳伫望，祗见片云还。
重别澹心
作者：施闰章
朝代：明
体裁：七言律诗

星霜漂转未成翁，吴会风流属寓公。日记自留野史在，诗传肯畏客途穷。白头性癖春山曲，红豆歌声夜雨中。第二泉边重惜别，五湖烟月此心同。
重宿依水园
作者：施闰章
朝代：明
体裁：七言律诗

孤城谷水暮潺湲，傍渚开轩杳霭间。溪老漫题石壁去，野云时上竹亭还。新添曲坞穿岩入，醉许沙鸥与客閒。往日主人情烂熳，倘应飞梦到家山。
重宿句容崇明寺
作者：施闰章
朝代：明
体裁：五言律诗

旧识僧都尽，重来客惘然。空阶双树老，孤阁一灯悬。塔隐寒云外，山明夜雪边。华阳仙洞近，高卧定何年。
重游从姑
作者：施闰章
朝代：明
体裁：五言排律

谁信孤峰峭，居然小有天。崖泉深窟穴，杖屦入风烟。绝顶平如掌，陵空突似拳。石梁飞碧汉，书屋盛当年。万象春花候，双江暮鸟边。婆娑重怀古，此意几人传。
重登千佛山
作者：施闰章
朝代：明
体裁：七言律诗

廿年重上郡南山，一指泉边枕漱还。世变转添精舍好，客游终让片云閒。青峰数点秋光里，旷野孤城夕照间。谁解舜耕遗迹在，不胜怀古怅跻攀。
重登四照楼同诸子用楼字
作者：施闰章
朝代：明
体裁：七言律诗

城隅一曲藕花洲，官舍重开水上楼。历下泉声寒白日，岱宗山色出高秋。独吟散带群鸥静，促坐论才好客留。文学性成邹鲁在，谈经吾恐愧施雠。
重登快阁同阮怀
作者：施闰章
朝代：明
体裁：七言律诗

江天十日半阴晴，将去还来绕槛行。极浦帆樯移远树，四山烟雨白孤城。风尘驱使春垂暮，愁疾登临眼暂明。欲问涪翁祠下拜，荒阶蔓草不胜情。
重至广陵兴教寺旧寓
作者：施闰章
朝代：明
体裁：五言律诗

别来才一纪，旧路杳难寻。不见安禅客，惟馀古树阴。僧庐还代谢，人事总销沉。坐觉浮生尽，茫茫泪满襟。
重至海镜寺
作者：施闰章
朝代：明
体裁：五言律诗

借问蓬莱阁，何如此地看。三山平对酒，万里入凭栏。日落回潮碧，风疏清磬寒。旧曾观海市，徙倚思漫漫。
重至隐龙坐方位三水阁
作者：施闰章
朝代：明
体裁：五言律诗

幽栖谙岭外，小阁复溪边。窗竹覆斜日，槛花红暗泉。烹葵留客醉，脍鲤出池鲜。旧馆题诗处，含情十载前。
重至黄栀铺忆高阮怀
作者：施闰章
朝代：明
体裁：古风

去年风雨夜，有客同驿舍。今日晴云开，驻马独衔杯。劳人习鞅掌，岁月忽已往。君看白鹤閒，双飞还旧山。
重赠姜绮季
作者：施闰章
朝代：明
体裁：古风

见君广陵城，忆别白门日。江海虽倦游，老气独横溢。年来山水间，颇得荆关笔。造次遗数纸，触手见超逸。人生在风尘，会合苦不一。舟车或偶遭，书问转相失。暑雨方郁蒸，凉风忽萧瑟。怅此频别离，弥感岁月疾。
重赴西江过别高阮怀
作者：施闰章
朝代：明
体裁：七言律诗

三载相思隔江水，寸心开口向谁论。沧洲傲吏难安枕，深巷幽栖合闭门。溪接寒潮春骤涨，山含宿雨昼常昏。东风又送孤帆去，剩有繁霜两鬓存。
重过刘巨津席上晤马昼初是日出陈章侯画松见赠
作者：施闰章
朝代：明
体裁：七言律诗

刘伶好酒复好客，挥汗频呼鹦鹉杯。海内词人惊在座，尊前孺子喜相陪。杂花野色池台静，素壁松涛风雨来。脱赠图书情太剧，虎头不见转徘徊。
重过徐田东河亭
作者：施闰章
朝代：明
体裁：古风

河馆托幽栖，不远车尘路。大书曰孔庐，所言非世故。连章述祖德，怀秋訢孺慕。我废蓼莪篇，触此泪如雨。时摊一卷书，独抚中庭树。庭树皆古颜，连蜷攫烟雾。清欢收素交，披帷散巾屦。命酒脍江鳞，烹葵饭霜芋。白水照疏篱，寒云自来去。
重过昭庆寺
作者：施闰章
朝代：明
体裁：七言律诗

湖上招提劫火残，尚怜风物似长干。回廊僧舍成都市，古殿花龛护戒坛。乱后笙歌兰舫静，春深阴雨竹楼寒。能诗支遁今零落，旧句尘封不忍看。
重过望湖亭
作者：施闰章
朝代：明
体裁：五言律诗

古亭复丹雘，荒阜旧嵯峨。彭蠡烟中小，庐峰云外多。天晴喧雁鹜，秋涨走鼋鼍。忽觉归心切，茫茫厌白波。
重过李宗伯
作者：施闰章
朝代：明
体裁：七言绝句

残秋别后此经过，又见东湖春水波。舞蝶啼莺今散尽，石榴花畔断肠多。
重过睢州汤潜庵侍讲宅
作者：施闰章
朝代：明
体裁：七言律诗

十二年前旧草堂，到时风景又斜阳。官归禁苑家如昨，屋老藤萝壁尽苍。逐队一时同笔札，论心晚岁感行藏。北来南去应相见，无那离愁转客肠。
重过问政山寺和程山尊
作者：施闰章
朝代：明
体裁：五言律诗

百折岩阿好，丛篁旧绕林。秋晴新笋得，日午碧烟深。问政何人事，栖山倦客心。小楼看不厌，向夕重登临。
重过阪蒲寺
作者：施闰章
朝代：明
体裁：七言绝句

系马精庐忆昔年，一朝沧海变桑田。老僧去后绳床在，剩有残灯照客眠。
重题昭庆寺楼
作者：施闰章
朝代：明
体裁：七言绝句

芳草春风烂熳游，八年前卧此高楼。如今官拙成衰鬓，何事僧閒亦白头。
重题西樵桐阴读书图
作者：施闰章
朝代：明
体裁：七言绝句

曾寄三桐书屋歌，重看深翠似岩阿。山公启事称清要，怪底茅斋归梦多。
重题钓台·其一
作者：施闰章
朝代：明
体裁：七言绝句

天削双峰作钓台，山盘绣岭白云开。鸱夷千古馀惭恨，日送江潮到此回。
重题钓台·其二
作者：施闰章
朝代：明
体裁：七言绝句

翠壁丹亭夕照前，晴江落木带寒烟。扁舟定向矶头泊，七里滩声十九泉。
野兴和徐田东金陵见寄·其一
作者：施闰章
朝代：明
体裁：七言绝句

晴江竹树春可怜，无数繁花开绿烟。野鸟提壶相劝得，阿谁来送酒家钱。
野兴和徐田东金陵见寄·其二
作者：施闰章
朝代：明
体裁：七言绝句

年来野兴薄三公，散发长吟松下风。多愧诗朋勤问讯，青溪好共隐墙东。
野宿任丘道中
作者：施闰章
朝代：明
体裁：五言律诗

荒途寒易夕，归客独销魂。烟火屯兵杂，陂塘饮马喧。村炊从土锉，野宿傍柴门。垂橐心无恐，贫知吾道尊。
野宿距浦城三十里
作者：施闰章
朝代：明
体裁：五言律诗

归心厌客程，残照促舟行。滩暝露将白，山回月乍明。烧榛防虎穴，听水失鸡声。世路难安枕，非关羁旅情。
野店篇
作者：施闰章
朝代：明
体裁：古风

祁阳山中断行旅，万岭参天天欲雨。松杉百里一茅店，椎髻老翁作蛮语。土垣半倒撑树枝，白日空庭走饥鼠。惊看上客车马多，却立低头色如土。连年此地莽丘墟，行人露宿饲豺虎。生儿箐中已八岁，不识门前树禾黍。官来给种新买犊，卧无莞簟炊无釜。遗黎击柝夜燔薪，防虎中宵有伏弩。客闻叹息亦吞声，乱后天南鲜安堵。吾语老翁汝勿苦，日暮壶浆不索汝。过吏游兵慎莫嗔，主人去此适他所。
野望即事
作者：施闰章
朝代：明
体裁：七言绝句

荒村一带句溪边，远渚群鸥白昼眠。日落风多人影乱，柳根争系钓鱼船。
野饭
作者：施闰章
朝代：明
体裁：五言律诗

远见数株树，到来三两家。荒厨留白饭，野菊剩黄花。小憩停骖好，休辞归路赊。劳人免踯躅，逆旅是生涯。
金在五属题画册
作者：施闰章
朝代：明
体裁：五言律诗

一雨减尘事，客园时掩关。未穿青嶂曲，忽到白云间。谷转响寒瀑，林疏收远山。不知茅茨里，天放几人閒。
金在五苦吟图
作者：施闰章
朝代：明
体裁：古风

陈郎作画，谢老写生，当风玉树真神清。独坐绿蕉倚文石，望中知是苦吟客。闻君卓荦读父书，好客平原亦不如。乘风破浪有长策，肯学五言七字为腐儒。君不见，吾侪青鬓皆早疏。
金山寺
作者：施闰章
朝代：明
体裁：五言律诗

水国连东海，中流岛屿青。风帆争落日，佛火乱寒星。洞穴通云汉，鱼龙上杳冥。忽闻喧鼓角，愁绝不堪听。
金明寺放生池
作者：施闰章
朝代：明
体裁：七言律诗

灌木疏篁白昼阴，重闻泽国出香林。梵钟声彻鱼龙醒，渔艇机忘江海深。人静惠庄知极乐，地幽支许数相寻。眼前兵气销难尽，解网谁能共此心。
金牛寺和商贤
作者：施闰章
朝代：明
体裁：五言律诗

古寺江烟里，清泉背郭幽。亭空木叶下，风缓浦云留。远色移渔艇，寒光满佛楼。东流元不住，何事起人愁。
金牛泉
作者：施闰章
朝代：明
体裁：古风

仙源出杳冥，仙人去何所。泠泠无冬春，潺潺自风雨。白云生断岸，幽禽下修渚。前山正寒翠，木石坐堪数。悠然濠濮间，俯仰久延伫。
金线泉
作者：施闰章
朝代：明
体裁：古风

齐州罕亭榭，涉园遂忘疲。古木高十寻，列荫何参差。危梁覆深藻，白石粲芳池。阒寂谢繁响，条贯吐涟漪。临流将夕景，水裔孤云归。馀津被苔藓，寒卉扬葳蕤。长啸怀古人，洋洋可乐饥。
金长真宪副夜送游吴门同署斋诸子分赋
作者：施闰章
朝代：明
体裁：七言律诗

作客谁知懒是真，留欢独此醉千巡。歌残永夜邀明月，坐拥群公送故人。洵美山川多难日，尚惭丘壑未归身。百花洲畔孤帆泊，回首秦淮白发新。
金长真汝宁书至兼寄所选何大复集
作者：施闰章
朝代：明
体裁：五言律诗

阙下羁栖日，天中尺素来。同曹成契阔，并马旧追陪。薄宦浮云远，穷交暮景催。品诗推记室，嗟尔善论才。
金陵先贤祠堂歌
作者：施闰章
朝代：明
体裁：古风

崇祠杰阁南山前，问谁祀者维先贤。在宋开庆实肇始，旧基结构青溪边。泰伯以还人四十，封爵姓氏人题镌。欲延血食垂香火，供祭土田维七千。重典何时遂湮废，南郊再祀神宗年。议复维焦及李叶，祠祭经营分俸钱。朱堂冠山下俯寺，长干塔影檐端悬。书屋茅亭次罗列，灿然气象联星躔。丹雘非徒耀耳目，荐蘋酹酒皆留连。廉顽立懦此风好，百年芜秽成荒烟。狐狸所家蛇豕溷，颓墙败棘相钩缠。存者遗墟半侵没，父老吞声多涕涟。倔强魏生与张子，吊古抗言相后先。佛老精庐塞天下，忍没先贤无数椽。陈侯磊落能好事，刮磨位置重薰湔。踵旧增新五十四，曰采舆论无颇偏。神呵鬼护此正直，孤松独立龙蜿蜒。百年废绪一朝举，丰碑伟咏千秋传。于乎前贤诞河岳，上者骑箕魂在天。缥缈岂应争俎豆，尚德崇功古所虔。丈夫慨慷追往烈，后有来者其比肩。不然盛事委草莽，恐使白日昏虞渊。
金陵垂发恪儿复来侍余北上
作者：施闰章
朝代：明
体裁：五言律诗

愁眼一时开，冲寒汝复来。衰颜凭慰藉，远道苦迟回。襆被充书帙，风霜付酒杯。行吟须子细，看尔后生才。
金陵寄酬沈康臣舍人·其一
作者：施闰章
朝代：明
体裁：七言绝句

雨花台畔日衔杯，朔雪南云首重回。谁料凤皇池上客，双鱼珍重蓟门来。
金陵寄酬沈康臣舍人·其三
作者：施闰章
朝代：明
体裁：七言绝句

病懒追欢阻白门，青溪时有旧题存。当年扬马风流散，肠断金台月夜樽。
金陵寄酬沈康臣舍人·其二
作者：施闰章
朝代：明
体裁：七言绝句

长安折柳鬓将丝，脱帽高歌又几时。谢朓敬亭成寂寞，休文那得一留诗。
金陵寄酬沈康臣舍人·其四
作者：施闰章
朝代：明
体裁：七言绝句

岩松径竹好禁秋，人事年华逐水流。老矣长镵真采药，青山容我白头游。
金鱼池歌仿杜乐游园体
作者：施闰章
朝代：明
体裁：古风

京华何处散愁疾，城里金鱼池第一。相国园林尤豁爽，新秋遘会好风日。诸公为我开金樽，预恐分襟聚俦匹。鸣驺下直来及晨，曲宴论文坐从密。菰蒲映水似江村，别馆连云纡石室。烟中万树南郊青，屋角斜阳西岭出。开怀不惜酒如渑，见面谁能发犹漆。忆昔花时桃李新，倾城罗绮骄青春。金鞍玉管杂无数，游女娇姬不避人。今朝弥望转清旷，晴空无际莹心神。白昼鱼龙忽起舞，沧洲鸥鹭閒相亲。人生贵贱偶然事，好爱千秋万岁身。
金鱼池歌同诸公作
作者：施闰章
朝代：明
体裁：古风

京华何处散愁疾，城里金鱼池第一。相国园林尤豁爽，新秋遘会好风日。诸公为我开金尊，菰蒲满眼如江村。掣浪游鱼出水面，蹲羊怪石攒云根。别馆丹亭环大泽，层栏峻阁几千尺。西岭斜阳绕屋明，南郊万树垂天碧。忆昔花开桃李新，倾城罗绮骄青春。金鞍玉管杂无数，游女娇姬不避人。只今弥望转清旷，四座词人气豪宕。绿莎鸥鹭閒往来，白昼鱼龙相下上。乐复乐兮延千秋，勺水拳石成沧洲。古来胜地以人著，南皮邺下皆荒丘。坐中半是飘蓬客，莫遣清波照白头。
銮江集吴粲如客园
作者：施闰章
朝代：明
体裁：五言律诗

锦石园林古，高斋桂柏秋。坐谈黄海胜，重系广陵舟。城月衔杯落，江云捲幔流。计归应不远，何事起乡愁。
钓竿篇
作者：施闰章
朝代：明
体裁：乐府曲辞

持竿南山下，濯足大河涯。河流何汤汤，鱼尾何蓰蓰。水清小鱼见，水浊大鱼肥。龙子亦鱼服，太息中心悲。芳饵慎勿贪，后车非所期。被褐蹇独处，谁当知我为。
钓鱼台
作者：施闰章
朝代：明
体裁：五言律诗

莫问垂纶客，空台倚翠屏。路穿危径稳，潭受众山青。盘石偏留树，悬岩好置亭。夕阳看不厌，泉响正清泠。
钓鱼台晚泊
作者：施闰章
朝代：明
体裁：五言律诗

岸崩沙径狭，江阔暝烟深。骇浪天吴出，悲风山鬼吟。沿矶纡锦缆，把火过青林。应有垂纶客，空潭何处寻。
钓龙台
作者：施闰章
朝代：明
体裁：古风

寒潮日日至，东流无重回。何人此垂钓，传有越王台。山川扫陈迹，台殿皆黄埃。龙蛇相啖食，战骨高崔嵬。严陵卧不起，万古桐江隈。
钟文子少参书至自龙安兼赠药物
作者：施闰章
朝代：明
体裁：五言律诗

闻道龙安戍，城居四五家。残黎犹带甲，枯树少栖鸦。书信兵荒绝，风烟栈阁斜。殷勤感持赠，飞梦绕天涯。
钱介之少参请郡得成都
作者：施闰章
朝代：明
体裁：七言律诗

出牧谁言蜀道难，风流秉节旧郎官。剑门石栈披云入，锦里春江露冕看。千骑宁逾五马贵，孤城坐控万山寒。浣花溪上祠犹在，疏竹萧萧剩几竿。
钱圣月重至宛陵有纪年诗
作者：施闰章
朝代：明
体裁：五言律诗

记昔论文处，寒云落敬亭。人惊乱后在，山比别时青。甲子存诗史，沧洲剩客星。十年一尊酒，判醉不须醒。
钱塘观潮
作者：施闰章
朝代：明

海色雨中开，涛飞江上台。声驱千骑疾，气卷万山来。绝岸愁倾覆，轻舟故溯洄。鸱夷有遗恨，终古使人哀。
钱塘观潮
作者：施闰章
朝代：明
体裁：五言律诗

海色雨中开，涛飞江上台。声驱千骑疾，气捲万山来。绝岸愁倾覆，轻舟故溯洄。鸱夷有遗恨，终古使人哀。
钱月江编修暂假南归
作者：施闰章
朝代：明
体裁：七言律诗

马卿消渴日思归，南去青樽兴不违。鲈鲙筵开新画舫，芰荷香满旧渔矶。石渠授简馀斑管，宫锦承欢作彩衣。高卧遥知极目处，白云潭上暑云飞。
铁塔
作者：施闰章
朝代：明
体裁：五言律诗

大梁无旧物，积铁尔孤标。浩劫经沧海，寒光暗绛霄。灯明诸界彻，铃语百神朝。莫上层栏望，人间久寂寥。
铁笛亭
作者：施闰章
朝代：明
体裁：七言绝句

溪光漠漠树冥冥，胜事犹传石上亭。樵唱数声人静后，松风吹出片云青。
铜井行
作者：施闰章
朝代：明
体裁：古风

夜行过铜井，灯明夜未永。为闻车马喧，灭火不开门。使君且勿怒，应差有官户。官户差未归，室中存寡姥。前日骑使至，昨日逃人住。挥鞭索鸡黍，破釜出门去。语罢泪沾襦，九嶷生路衢。使者出乘传，青钱无酒沽。不见昔年夜，犹有女当垆。
铜锣江登岸还郡值雨
作者：施闰章
朝代：明
体裁：五言律诗

江浅飞帆涩，洲回野望长。不辞纡道路，正见好林塘。竹径低云碧，柑园过雨香。农畴沾洒急，转喜湿衣裳。
锡山逢丁飞涛祠部
作者：施闰章
朝代：明
体裁：七言律诗

归客艰辛近若何，相逢失喜泪滂沱。蓼莪篇废王裒痛，沙塞诗传杜甫多。满眼江湖愁道路，几人书札问岩阿。扁舟倘向鸠兹过，只尺双溪有钓蓑。
锡山道南祠一称东林书院
作者：施闰章
朝代：明
体裁：五言律诗

三吴邹鲁地，彦会说东林。绝学看谁嗣，前贤共此心。庭阴丛竹满，云接九峰深。石屋存耆旧，风徽尚可寻。
长也兄频馈酒馔志谢
作者：施闰章
朝代：明
体裁：七言律诗

太守官庖清似水，时时为我念加餐。狂轻阿堵千金掷，老识人间一饭难。草阁留宾浮琥珀，冰盘杂馔进琅玕。多惭骨肉情无已，不用冯驩抱铗弹。
长兴书所见
作者：施闰章
朝代：明
体裁：五言律诗

樱笋初残后，杨梅欲熟时。蚕成秋税急，溪旱夜船迟。箬水浮清醑，铜峰展翠旗。田禾犹未插，处处卖新丝。
长安狭邪行
作者：施闰章
朝代：明
体裁：古风

长安城中多狭邪，千树万树桃李花。花间半住青楼女，门外争过白鼻騧。朝朝远逐繁华子，学弄琵琶惜纤指。借问君家旧阿谁，低头泪落金樽里。妾家江南全盛时，花溪画阁香风吹。牙签幼读班姬诫，彤管娇吟左女诗。阿母怜儿愁远嫁，比舍崔卢结姻娅。弱体难胜罗绮衣，羞人不上鞦韆架。争誇十五正盈盈，一夜江城满甲兵。雨泪驼来细马上，蛾眉早籍教坊名。青袍白马多南客，但听乡音暗呜咽。田园骨肉今有无，身辱何人惜离别。侯王列第喧笙竽，霓裳翠袖舞氍毹。分绝将军沙叱利，生憎倚势霍家奴。御沟岁岁春风起，燕子双双寻故垒。心摧肠断为谁欢，悔别家乡身不死。坐中叹息愁四筵，谁将红粉换金钱。押衙不见倾城老，芳草长悲蓟北天。
长干塔灯
作者：施闰章
朝代：明
体裁：五言律诗

层标入太清，火树晚峥嵘。列宿繁辉夺，诸天永夜明。经声传寺阁，人语静江城。炯炯孤眠客，中宵念此生。
长春寺赠钱舍人宝馚
作者：施闰章
朝代：明
体裁：五言律诗

爱子诗篇好，频闻吴会誇。省曹通禁闼，襆被寄僧家。披豁交何晚，飞腾景未斜。从来扬马辈，词赋重京华。
长牌驿
作者：施闰章
朝代：明
体裁：古风

倾崖抵浚谷，振策缘崇冈。人家阻鸟道，驿路成羊肠。暑雨既已涨，原隰无低昂。涉水没马腹，何以褰我裳。田荒民力殚，种谷不成行。仆夫乱纵横，蹂践忧稻粱。哀蝉响枯树，伫足心感伤。昔时阡陌地，今为麋鹿场。
长至夜大可子威怀仲发若小集虚白斋
作者：施闰章
朝代：明
体裁：五言律诗

令节良朋集，高谈永夜清。华灯明客馆，霜月满江城。款款尊前事，茫茫身后名。葭灰何处动，远寺一钟声。
閤皂山同治先作
作者：施闰章
朝代：明
体裁：五言律诗

东峰碧树林，秋色昼常阴。独鹤松杉静，荒坛岁月深。井留丹灶药，山见白云心。千载寻幽迹，悠悠直到今。
门有车马客行
作者：施闰章
朝代：明
体裁：乐府曲辞

门有车马客，言自故乡来。置酒列广筵，合坐临高台。为问故乡事，欲语中心摧。海水齧桑田，陵阜为崩隤。亲交满里巷，回首皆尘埃。语罢各呜咽，泪落盈金罍。人命信朝露，念旧有馀哀。中宵倚长剑，奋袂起徘徊。
闰七夕和韵
作者：施闰章
朝代：明
体裁：七言律诗

依旧明河限碧天，女牛消息又频传。从教欢会重今夕，转益离愁似两年。綵线倦穿楼上立，鹊桥还耐斗边悬。愚溪乞巧徒多事，费尽人间瓜果筵。
闰中秋
作者：施闰章
朝代：明
体裁：五言律诗

更觉清辉皎，谁言令节过。露华浑雪夜，寒影没天河。万户砧逾急，一年秋倍多。关山犹鼓角，几处重悲歌。
闷
作者：施闰章
朝代：明
体裁：七言律诗

过雨疏桐秋色深，安仁三十二毛侵。渔阳风撼金茎动，龙塞云连凤阙阴。绿酒乍亲惟劝影，寒衣不至坐闻砧。家书简点频经眼，无那天涯迟暮心。
闸舟谣
作者：施闰章
朝代：明
体裁：古风

漕渠久渴水不流，漕艘衔尾无时休。日过一闸才五里，千里归心愁白头。闸尽滩高更偃蹇，中夜呼船重拨浅。猫儿窝口居人稀，鱼头集上渔船归。岸阔河深风又恶，坐看他帆拂面飞。
闻乔石林编修补粤西主考
作者：施闰章
朝代：明
体裁：七言律诗

虞廷干羽静牂牁，八桂徵才太史过。拂幰莺花春日好，凭轩岭峤主恩多。星岩壁辨仙人字，柳庙碑看荔子歌。手辟荒榛收竹箭，木兰船下洞庭波。
闻乱怀徐程叔久客芜江
作者：施闰章
朝代：明
体裁：五言律诗

世难重离索，羁栖各苦吟。沧江孤馆泪，白发倚闾心。雨涨山城动，峰连楚粤深。文章今可见，谁赏伯牙琴。
闻伯玑东湖草堂成
作者：施闰章
朝代：明
体裁：五言律诗

高卧从兹定，狂歌未寂寥。买鱼看出网，沿月自移桡。浦树连山阁，潮云带野桥。得閒吾就饮，策杖肯辞遥。
闻伯玑讣
作者：施闰章
朝代：明
体裁：古风

贫病烦愁思，生理久难持。浮名竟何为，吟叹坐成死。白日暗匡庐，悲风激彭蠡。西江数耆旧，接迹奔蒿里。稚子当何依，残篇逝谁理。平生八口忧，此日君都已。空令故所欢，白头哭江水。
闻刘孔植推官讣
作者：施闰章
朝代：明
体裁：七言绝句

釜甑生尘苦未休，独留病骨卧南州。如今客死何人哭，扶榇萧萧是白头。
闻刘润伯捷武闱
作者：施闰章
朝代：明
体裁：五言律诗

王粲从军日，班生掷笔初。应为万人敌，莫负十年书。日月烽烟蔽，江山战垒馀。儒冠真寂寞，跃马定何如。
闻唐耕坞舍人病起
作者：施闰章
朝代：明
体裁：五言律诗

久卧惊还在，欢情剧友生。可能杯酒进，喜复杖藜行。耆旧今看少，文辞老最名。扶衰应好健，歌啸共江城。
闻孙予立编修将入都志喜
作者：施闰章
朝代：明
体裁：七言律诗

春明一别岁将阑，计日驱车天正寒。心切早依丹阙近，梦魂犹恋北堂欢。江城画舫霜前发，岱岳晴峰雪后看。客路应多词赋好，旧游相望满朝端。
闻宋荔裳被逮
作者：施闰章
朝代：明
体裁：七言律诗

鸾翮如何触雉罗，惊闻双泪似悬河。昔年梁狱书频上，今日中山谤又多。满目阴云愁雨雪，横流沧海慎风波。家山旧业丹崖近，倘乞馀生老钓蓑。
闻家研山侍御按盐河东
作者：施闰章
朝代：明
体裁：七言律诗

蒲阪千山木叶残，遥闻绣斧出长安。河流东控潼关崄，岳色西连太华看。官暇应成盐铁论，风清还称惠文冠。对床兄弟思良会，惆怅秋天客路难。
闻张友鸿司理云南
作者：施闰章
朝代：明
体裁：五言律诗

别恨三年久，惊闻万里行。羊肠纷战垒，虎穴到荒城。地远看山尽，心慈执法平。艰难从佐郡，词赋若为情。
闻张谯明都谏备兵池太
作者：施闰章
朝代：明
体裁：七言律诗

帝城才彦数梁园，联袂惊闻出国门。沧海岂无知己在，掖垣今少故人存。从教补阙违青琐，自许看山劝绿樽。供奉祠前应极目，枫林秋月向谁论。
闻徐州来多失意事
作者：施闰章
朝代：明
体裁：五言律诗

挥手冬春换，閒居亦可怜。称心惟绿水，无恙是东田。夜月萝轩映，秋灯竹屋悬。多忧逢俭岁，遮莫减诗篇。
闻新安被兵寄吴惊远
作者：施闰章
朝代：明
体裁：七言绝句

重岭差同蜀道难，山城多垒太无端。练江亲友烽烟里，那得平安一字看。
闻方坦庵先生及楼冈邵村诸君放还志喜
作者：施闰章
朝代：明
体裁：七言律诗

不信迁臣尚许归，惊闻喜剧复沾衣。尺书久断沙场远，白发重回恩遇稀。身入玉关疑化鹤，家居桃叶旧临矶。故园亲友俱无恙，绝胜辽东丁令威。
闻朱悔人北闱被放
作者：施闰章
朝代：明
体裁：五言律诗

自抱诗篇在，相怜人亦稀。朔风黄叶落，南楚片帆归。渚畔褰芳近，槎头入馔肥。当途能下士，莫厌旧崖扉。
闻杓司讣
作者：施闰章
朝代：明
体裁：五言律诗

响山空在口，到死未还山。多病贪为客，浮生自不閒。诗篇残药裹，儿子隔江关。尊酒犹前日，清欢难重攀。
闻橹声
作者：施闰章
朝代：明
体裁：五言绝句

咿轧似哀鸿，听来残梦中。空江人未语，咽断五更风。
闻沈徵君先生屏迹湖北
作者：施闰章
朝代：明
体裁：五言律诗

草阁移何处，畸湖自一山。孤村流水在，尽日白云閒。借榻偶留客，著书常闭关。岩栖成晚计，高卧几时还。
闻熊少司马引疾归山
作者：施闰章
朝代：明
体裁：五言律诗

几年閒卧病，一出复抽簪。天路驰驱远，江湖恩遇深。归帆明积雪，旧阁揽遥岑。阙下夔龙侣，应知黄绮心。
闻王西樵考功讣
作者：施闰章
朝代：明
体裁：五言排律

海内文章伯，斯人独素心。风流争玉树，气类缅苔岑。戎楷官何忝，阴何兴不禁。百罹曾患难，三仕总萧森。雅咏耽吴越，高怀托向禽。摧颓无鵩赋，殄瘁失书淫。京辇追高会，壶觞伴苦吟。同声兄弟好，衔痛蓼莪深。名士希年寿，伤心自古今。恨虚辅嗣麈，凄断伯牙琴。八子情摇落，千秋事陆沉。岱云今黯淡，回首一沾襟。
闻王阮亭使蜀以家艰归其兄西樵又卒
作者：施闰章
朝代：明
体裁：五言律诗

万事一摇落，琅琊秋正悲。还家三径菊，出峡几篇诗。风木吞声日，人琴迸泪时。空摧数茎发，无路寄相思。
闻王阮亭农部擢补侍读
作者：施闰章
朝代：明
体裁：七言律诗

才力群推称石渠，汉庭特拜重相如。上林札给新成赋，秘阁灯钞未见书。文字声名腾禁闼，平生怀抱满樵渔。传闻珥笔辛勤甚，退食常需列炬初。
闻舍弟毓补诸生
作者：施闰章
朝代：明
体裁：五言律诗

头角今才见，欢娱涕泪残。恨迟三岁得，不逮老亲看。薄技迩时易，通儒立俗难。先人存旧德，尺寸敢求安。
闻郡使君龚扶万左迁
作者：施闰章
朝代：明
体裁：七言律诗

不浅陵阳执手情，遥闻解组一沾缨。云开郡阁频留客，春入襜帷早劝耕。治行久无龚渤海，风流长忆谢宣城。北楼此日重寥落，谁把清尊对月明。
闻龚宗伯病剧
作者：施闰章
朝代：明
体裁：古风

浃旬郁不欢，书来自京阙。秩宗魁垒人，抱疴淹日月。任重纷艰虞，忧多促齿发。累牍请赐骸，陈情剧激烈。帝曰余股肱，眷赐及药物。温纶重缠绵，中使无断绝。公卧且稽首，称谢语哽咽。主恩洵无涯，臣力何由竭。秉轴遍诸曹，补衮义亡缺。罗才八纮尽，渴士九州悦。未应参天材，盛夏愁摧折。昔酌黑龙潭，更阑吟不歇。录别诗四章，使我心百结。荏苒岁再更，耆旧成骚屑。安危系公等，惝恍意难辍。
闻龚宗伯病愈
作者：施闰章
朝代：明
体裁：七言律诗

尚书起色领朝班，剑屦仍趋阊阖间。伏枕人传生白发，拂衣天未许青山。恩深药物还沾赐，兴缓诗篇小放閒。此日加餐相慰藉，九重应为动欢颜。
闽中集刘润伯都使山笑堂
作者：施闰章
朝代：明
体裁：七言律诗

岭外孤城暮雨寒，天涯握手重交欢。匏尊竹榭闻笙筦，海错江瑶满玉盘。喜接亲朋从坐密，擎来稚子入怀看。归心莫问青山笑，丘壑频年卧未安。
闽南客舍
作者：施闰章
朝代：明
体裁：五言律诗

海畔正摇落，烽烟还是非。客愁随月满，乡梦逐云归。近市谙蛮语，凭人授客衣。昨来经雨数，虫响逼宵扉。
闽寒行
作者：施闰章
朝代：明
体裁：古风

风吹野店捲蓬壁，旋如鹘起去无迹。天黑愁摧若木枝，雨翻直决鲛人宅。边海崇墉多戍垒，湿藓阴崖泣山鬼。朔气南来变雪霜，荔歇榕衰半生死。不信闽天客苦寒，手僵肤裂声悲酸。
闽还至青湖
作者：施闰章
朝代：明
体裁：五言律诗

过岭见山雪，始知天更寒。客多争竹艇，归急便江滩。乱压书签折，频开药裹残。兰溪问美酒，一酌倘加餐。
闽酒口号·其一
作者：施闰章
朝代：明
体裁：七言绝句

客病三山问酒家，持杯閒绕刺桐花。苦心物色莲须白，只说官蓝与碧霞。
闽酒口号·其二
作者：施闰章
朝代：明
体裁：七言绝句

双投真益不宜人，隔岁陈醪暂入唇。香冽谁能更柔旨，风流闻有洞庭春。
阅乔东湖诗
作者：施闰章
朝代：明
体裁：五言律诗

把卷山初霁，开轩独酌迟。谁知左司后，再见东湖诗。岩坞云深处，江潭月白时。相思倘相值，披豁共心期。
阆园牡丹花下醉歌
作者：施闰章
朝代：明
体裁：古风

两度看花司马宅，三度看花宗伯园。客里每过开口笑，花前失醉多狂言。君言狂不妨，尔诗自擅场。嗣宗太白今在眼，世上悠悠谁短长。此花远自吴中买，古干盘根几百载。不惜黄金舁入舟，柯叶如山全未改。阆翁洒落真仙翁，对酒能歌语不同。日张锦幄夜高烛，四坐云霞烂熳红。乍晴还雨愁沾湿，地近东湖寒吹急。百年欢乐能几何，乘兴呼朋如不及。布袜青鞋客又来，馀花重见数枝开。当头明月复已满，人生不饮胡为哉。春风但肯相留得，还傍花丛醉几回。
阙里诗
作者：施闰章
朝代：明
体裁：古风

朝登泰岱巅，手探金泥策。莫宿曲阜阿，侧身洙泗席。中庭维杏坛，桧柏参天碧。礼器陈鼎彝，图书灿琮璧。虽非颜闵徒，勉旃思践迹。斯文今未衰，灵爽倘不隔。肃雍视几筵，四壁响金石。再诵高山诗，咏言矢无斁。
阮怀携酒馔就发若客馆夜集
作者：施闰章
朝代：明
体裁：七言律诗

邸舍曲坐如山堂，怪君别久颜未苍。从教下榻有知己，那免回头思故乡。小酌客中何烂熳，高谈夜半转猖狂。灯残歌罢各回骑，皎皎寒星天欲霜。
阮许州崖山夜宴西湖
作者：施闰章
朝代：明
体裁：七言律诗

曲水梅花迹杳然，西湖不改野亭前。清歌短笛谁投钓，荷芰鸥凫自绕筵。露坐中宵秋乍暖，烟疏别浦月初圆。高阳旧里吾侪聚，今夜德星何处边。
阳信题主人壁
作者：施闰章
朝代：明
体裁：七言绝句

千里星轺冒雨来，幽斋霜后菊花开。故园南望沧江外，花发东篱又一回。
陆大夫庐母墓双鹳来巢生二雏有鹤在焉或曰孝所感也绘以传之
作者：施闰章
朝代：明
体裁：古风

荒丘郁郁寒泉深，松楸手植成青林。中有慈乌口流血，哀啼绕树伤人心。老鹳翱翔下寥廓，将雏双鹳复孤鹤。鹳鹤徘徊未忍飞，啁啾墓侧悲离索。于乎陆大夫，鹳兮鹤兮今在无，至诚感物理不殊。吾母佳城求未得，浅葬荒丘天一隅，为君短歌泪沾襦。
陆山子为余作画直逼章侯口占谢之·其一
作者：施闰章
朝代：明
体裁：七言绝句

看君泼墨尽云烟，何事纷纷说老莲。万壑千岩今在手，几人能办买山钱。
陆山子为余作画直逼章侯口占谢之·其二
作者：施闰章
朝代：明
体裁：七言绝句

息柯亭迥片云封，醉扫丹青对远峰。我欲移居图画里，朝朝镜水弄芙蓉。
陆舟别后值雨重寄
作者：施闰章
朝代：明
体裁：七言绝句

萧萧木叶逐江流，不是离人已白头。分手更堪垂老日，乱山寒雨送孤舟。
陆荩思见过湖干
作者：施闰章
朝代：明
体裁：五言律诗

湖涨无三径，故人相见稀。君寻白岳去，却下严滩归。倚槛临秋水，衔觞迟落晖。重来定何日，豫约款郊扉。
陆高仲罗弘载过宿寓楼
作者：施闰章
朝代：明
体裁：五言律诗

正尔相思日，君回入剡舟。看云孤阁暮，听雨万峰秋。湖市平青霭，僧房到白鸥。老来贪故旧，几岁不同游。
陇头水·其一
作者：施闰章
朝代：明
体裁：乐府曲辞

陇阪九折长，水流去何极。故乡行当归，行子各努力。
陇头水·其三
作者：施闰章
朝代：明
体裁：乐府曲辞

陇高寒气蚤，九月沾严霜。落叶堕水底，游子悲道旁。
陇头水·其二
作者：施闰章
朝代：明
体裁：乐府曲辞

登高望所思，引领迷处所。征夫肠百结，吞声不得语。
陇头水·其四
作者：施闰章
朝代：明
体裁：乐府曲辞

陇头水幽咽，陇头人发白。陇头人回头，陇头水自流。
陇西行
作者：施闰章
朝代：明
体裁：乐府曲辞

客有陇西行，道逢江南客。本自同乡人，相见各头白。忆昔出门时，新妇掩口啼。娇儿不解愁，薄作堂下嬉。夫妇不相思，父子何当离。西风吹陇水，坚冰凝我衣。惭无一觞酒，为君解渴饥。勿复言故乡，故乡不得归。
陈九龙先生函丈
作者：施闰章
朝代：明
体裁：古风

大道浩难归，先民义不让。爱兹岩谷好，彦会环相向。讲席苍岩颠，弦歌白云上。至乐遂忘疲，荒榛得开创。先生所晏处，数椽如斗帐。维余先大父，入室依几杖。群贤争豫附，六经资保障。至今垂百年，颓构仍青嶂。风雨念飘摇，俎豆屹无恙。寸壤已陈迹，耆旧此瞻望。后来者何人，前旌或可抗。
陈士业徵君读书楼歌
作者：施闰章
朝代：明
体裁：古风

十日章江门，不上滕王阁。可怜带甲满江干，烟雨苍凉闻鼓角。凭虚高卧有徵君，一日不见如饥渴。入门引手便登楼，坐对西山控蓼洲。夕阳帆影檐前落，晓霁山光榻上浮。君家阀阅连云起，铜驼泣后归流水。杜门小隐种松筠，带索行吟佩兰芷。诸侯结驷多式庐，先生独坐拥奇书。蠹简残篇争二酉，哀歌痛哭怀三闾。闻君倜傥多筹策，昔领专城今草泽。平生壮志托空言，中岁蹉跎头尽白。滕王高阁虽嶒嵘，童子诗传始得名。争似徵君有草阁，千秋万岁重含情。
陈尚书祠
作者：施闰章
朝代：明
体裁：古风

呜呼维靖献，九死断人肠。宗祊馀白骨，墟墓发幽房。猗与公始生，实维我陵阳。天命垂一发，瓜瓞沧海旁。柱史既鹊起，尚书弥鹰扬。孤凤将九雏，厥声何煌煌。始知苌弘血，万古腾光芒。明禋并岳渎，正气升扶桑。灵旗邈彷佛，披发游大荒。嗟予复何为，零泪沾衣裳。
陈心简之关东
作者：施闰章
朝代：明
体裁：五言律诗

未遂还乡计，吞声复此回。羁愁凭自遣，泪眼向谁开。百折雄才老，残秋绝塞哀。赐环应有日，仗剑好归来。
陈母张太夫人挽诗
作者：施闰章
朝代：明
体裁：五言排律

良臣为国重，保训本家成。不有徽柔德，何由俊彦生。母仪今绝少，壸范痛难名。书受班姬诫，才同谢韫鸣。深闺爱彤管，杂佩尚琼莹。佐馂晨昏事，闻鸡昧旦情。鸿妻方嬿婉，骥子早峥嵘。正色胎存教，传经手课程。何烦机杼断，时挽鹿车行。群盗曾攻堡，夫人竟作城。劻勷明大义，巾帼佐英声。肯羡床堆笏，羞称金满籯。身膺翟茀贵，养谢板舆迎。性是簪蒿俭，官因却鲊清。起居誇矍铄，职事厉忠贞。岂谓劬劳久，俄令疾病并。蓼莪肠断绝，风木泪纵横。慰谕来中使，咨嗟出至诚。朝廷崇孝治，生死备哀荣。纶綍新恩锡，杯圈旧恨盈。冻云凄繐帐，积雪洒铭旌。永诀违含饭，坚留实圣明。美应钟郝并，贤与孟陶争。史氏谁为传，凭将报九京。
陈纬云数过论诗漫答二绝句·其一
作者：施闰章
朝代：明
体裁：七言绝句

联镳汉苑盛才贤，述作千秋扬马传。眼底如君真烂熳，婆娑吾已倦诗篇。
陈纬云数过论诗漫答二绝句·其二
作者：施闰章
朝代：明
体裁：七言绝句

苦热新诗伏枕看，开怀如把翠琅玕。何当古寺长松下，散带衔杯白日寒。
陈说岩学士见过论诗兼示北镇集·其一
作者：施闰章
朝代：明
体裁：七言律诗

春明旅食阻招寻，夙夜闻君在禁林。官领石渠人望属，朝回莲炬主恩深。旧游文酒南皮会，出使天山塞下吟。重藉钟期心赏切，相看倘许共知音。
陈说岩学士见过论诗兼示北镇集·其二
作者：施闰章
朝代：明
体裁：七言律诗

崔嵬北镇碧云端，瀚海卢龙道路难。马向辽西天际去，山从塞外雪中看。使星历尽沙场远，诗卷高临碣石寒。往岁联镳真忝窃，眼前飞将早登坛。
陈说岩掌院以太夫人忧归泽州·其一
作者：施闰章
朝代：明
体裁：古风

登朝二十载，回首怅孺慕。曰有北堂亲，倚闾发垂素。主恩良不訾，返哺义难顾。凭高怀子舍，一喜百回惧。揽涕今西奔，凛凛岁云暮。郁纡风木悲，崎嵚冰雪路。相送不能言，踟蹰泣如雨。
陈说岩掌院以太夫人忧归泽州·其三
作者：施闰章
朝代：明
体裁：古风

夙昔共谈宴，玉树难攀援。绸缪岂在多，悃愫重一言。去为参与商，内顾心烦冤。弹冠何足道，知己未敢谖。惭非经世士，永念归田园。引领望西北，浮云连塞垣。驰情谁可寄，徒嗟芳草繁。
陈说岩掌院以太夫人忧归泽州·其二
作者：施闰章
朝代：明
体裁：古风

策足临高衢，壮盛好骋力。秉德既不回，百尔协贞直。耿介见篇翰，湛深资衮职。咫尺接纶扉，衔悲去京国。天路阻且悠，海陬烽未息。侍从惟端人，八方消反侧。良时古所难，灵曜宁西匿。
陌上桑
作者：施闰章
朝代：明
体裁：乐府曲辞

沃沃陌上桑，离离池中蒲。南国有佳人，窈窕世所无。高楼临广陌，皓腕飏轻裾。兄弟盛车骑，坐中夫婿殊。春华艳金屋，足不踰门枢。日莫见烽火，揽裳泣踟蹰。树木杂轮囷，巍阪何崎岖。金雀堕草间，霜露沾罗襦。傍有冢上松，昨夜闻啼乌。乌啼亦不双，雌鸣怀故夫。铁骑从东来，悉索南山隅。相逢斜谷口，险隘不容车。力胁牵上马，肯复立斯须。左手何所携，长佩杂琼琚。右手何所携，翠帐垂流苏。移我嫁时物，颠倒系马头。妇言将军令，勿虐良家姝。健儿听益怒，此妇一何愚。我已弃妻子，从军万里馀。若不逐人欢，所愿谁与俱。垂头掩双袂，吞声泣路衢。
除先墓棘蔓
作者：施闰章
朝代：明
体裁：古风

经岁一省墓，下马双泪痕。旷如远游子，累月违晨昏。棘蔓尔何族，凭依来墓门。山灵不择物，萧艾良并存。曰兹栖正直，芜秽伤心魂。不敢冀芝草，薄可滋芳荪。恭持剪伐意，流涕诒子孙。天道靳美好，含情难具论。
除夕同雪怀
作者：施闰章
朝代：明
体裁：七言律诗

浮生迟暮身如客，久客重禁天一涯。岁序欺人慵守岁，家书到眼当还家。清尊话旧殷勤酌，红烛邀春烂熳花。此夕鹿门妻子在，不眠相对说京华。
除服北征连值雨雪回忆粤西遭乱有述
作者：施闰章
朝代：明
体裁：五言排律

出门云岁暮，巍阪苦攀跻。跋涉穷川陆，关山历宋齐。朔风吹短鬓，积雪断荒蹊。行止何萧瑟，亲交念解携。忆从碣石北，远使洞庭西。浩荡经三楚，艰难过五溪。岭云横漠漠，江树暗凄凄。路险腾猿泣，林深怪兽啼。城池惊虎豹，肝脑遂涂泥。白日忽已匿，青天不可梯。存亡争顷刻，向背失端倪。符节衣重裹，糇粮手自赍。直疑罹网雀，翻悔触藩羝。烽起霾霄汉，魂归怯鼓鞞。绨袍供盗贼，枕席付蒿藜。仆作蛮乡冢，身争水鹳栖。倚闾空绝望，间道苦长迷。令伯私情痛，王阳夙愿睽。三年苦苫块，万里怨轮蹄。瑟瑟河流冻，迟迟岸草萋。长安愁索米，驿馆听鸣鸡。莫讶吟诗瘦，天高骐骥嘶。
陪唐寓庵使君汎舟响山潭因登玉山·其一
作者：施闰章
朝代：明
体裁：七言律诗

陵阳南畔钓龙湾，赤壁高台绿水间。一自锦袍仙去后，到今烟月意长閒。扁舟载酒随登涉，野寺穿林数往还。半醉接䍦从倒著，习池争似此溪山。
陪唐寓庵使君汎舟响山潭因登玉山·其二
作者：施闰章
朝代：明
体裁：七言律诗

秋晴难负登高节，策驾重寻玉岭游。不信茱萸催我老，肯教白雁唤人愁。迷离云树垂村舍，远近江山入寺楼。坐送夕阳归棹急，苍烟明月满汀洲。
陪泾川邓明府集敬亭山阁同瞿山
作者：施闰章
朝代：明
体裁：古风

谢公已千载，望古展芳宴。霁日寒岩青，疏林乱峰见。云开出郡楼，树白分江练。清筝响虚谷，和风起南涧。山下二浮图，裴公旧僧院。缓酌间攀跻，霜叶弥峭茜。须臾昃景移，气象千山变。不有物外人，谁识丘中善。亮哉吏隐情，林壑馀深眷。
陪祀郊坛
作者：施闰章
朝代：明
体裁：七言律诗

圜丘清晓雾氤氲，拜舞衣冠鹓鹭分。碧殿朱旗列宿绕，黄钟清磬九霄闻。雪澄泰畤光连海，柴望天门气作云。肃穆祠官能备物，馨香还赖圣明君。
陪高使君游响山高将之官苏州
作者：施闰章
朝代：明
体裁：五言律诗

供奉题诗后，重寻百尺台。舟移黄鸟过，潭响白龙来。雨幔宽留客，风花数落梅。行当临虎阜，倘忆此衔杯。
陶桓公读书台用韵
作者：施闰章
朝代：明
体裁：七言律诗

山寺鸦啼灌木阴，荒台有客共登临。云开远岸青峰出，江拥孤城白雾深。春草迷离弦诵地，夕阳凭吊古今心。野塘流水浑无恙，旧刻残碑何处寻。
陶氏山庄
作者：施闰章
朝代：明
体裁：古风

崇冈四回属，中野开原田。林塘郁相错，墟里暧人烟。百年无旱岁，觱沸有灵泉。桔槔不复施，沟洫自缘沿。种谷间姜芋，岩麓馀茶园。石楼坐寒翠，群岫来樽前。踵旧复缔构，涂塈完且坚。逍遥乐志论，省旷閒居篇。苟非执高轨，饱食宁足贤。
陶白寺三首·其一
作者：施闰章
朝代：明
体裁：古风

陶白二先生，昔年官此地。前后不相蒙，各自行其意。垂之千载后，考迹若符契。一岂折腰人，官为五斗弃。一非司马才，贬作江州吏。一弹无弦曲，一洒琵琶泪。
陶白寺三首·其三
作者：施闰章
朝代：明
体裁：古风

此祀建自昔，地芜楹亦朽。祀田渐沦没，俎豆惟名有。恢葺者何人，贤哉江太守。气味遥相符，口碑在黎首。他日配前贤，添位列三友。
陶白寺三首·其二
作者：施闰章
朝代：明
体裁：古风

陶归辟三径，白去萦香山。岂惟同出处，又复媲词翰。今读二公诗，如登一将坛。清空复灵异，欲辨无痕瘢。诗中觅昆季，千古成二难。并享浔阳祀，道同心始安。
陶赤若授经舍弟三年矣诗以志怀
作者：施闰章
朝代：明
体裁：五言律诗

十载舌为田，君才边孝先。文章交臂合，风雨对床眠。弟拙能无倦，官贫反见怜。馆餐应更减，肠断粤江边。
隐龙山中晓望得句
作者：施闰章
朝代：明
体裁：七言绝句

龙山曲曲留山客，昨夜龙吟山石裂。西峰雨过云不飞，木末秋看半天雪。
隐龙山歌为两方先生
作者：施闰章
朝代：明
体裁：古风

隐龙之山何诘曲，上有千岁之虬松，下有奔雷曳练之双瀑。山中百灵诉真宰，乞与方干作书屋。抱膝高歌有二老，坐对千山万山看不足。二老孪生旧最名，年齐杖国聪且明。鹿车并挽各偕隐，儿孙衮衮罗群英。人生得此良不易，何妨白眼睨公卿。昔君六十发尚黑，相过大醉梓山侧。今年七十兴逾豪，采药山南又山北。我今渐老懒作诗，惟看弟劝兄酬浮大白。
隐龙方氏义井
作者：施闰章
朝代：明
体裁：五言律诗

山润长疑雨，千家旧井存。疏泉通地肺，倒海泻云根。饮酌人皆寿，冰霜气益温。灌园逢野老，啸傲倚柴门。
集吴天行钓雪堂
作者：施闰章
朝代：明
体裁：七言律诗

主人别业开溪烟，一树雪毬巧当筵。急筦繁弦催骤雨，丹亭曲榭引流泉。野云风细来袅袅，竹舸滩滑去娟娟。酾酒留春春过眼，落花满地黄金钱。
集响闸
作者：施闰章
朝代：明
体裁：七言律诗

片雨城头送夕阳，池边楼馆受风凉。潺潺流水管弦思，袅袅浮云荇藻香。近浦雕栏齐系马，入筵雪鲙旋烹鲂。登临莫引江湖兴，杨柳河桥似故乡。
集家园桂花下
作者：施闰章
朝代：明
体裁：七言律诗

垂老归田见汝稀，攀条藉草惜芳菲。交柯细蕊横欺鬓，匝地繁花覆满衣。朋旧追欢成四坐，蓬蒿作意掩双扉。溪渔野醉君休问，招隐于今愿不违。
集就亭
作者：施闰章
朝代：明
体裁：古风

安拙成寡营，赏心惟坐啸。结构期自然，孤亭恣游眺。惠风始骀荡，旭日先照耀。埤堄带清源，青冥开远峤。野老或荷锄，舟人时鼓棹。虽违丘壑情，即事见耕钓。遐瞩有馀怀，临觞难具道。
集张谯明给谏宅同许菊溪赵锦帆张友鸿顾介石沈绎堂吴六益
作者：施闰章
朝代：明
体裁：古风

凤凰出丹穴，乃栖桐树枝。联辔满京洛，嘉会良在斯。惠风东南来，珍木郁葳蕤。列坐进玄醴，薄言叙相思。同心发高唱，孰云知音稀。古人勖令德，努力及良时。如何展嬿婉，行行当别离。羲和无停轨，杨子悲路岐。今日乐复乐，岁寒心不移。
集河西太平寺
作者：施闰章
朝代：明
体裁：七言律诗

无数垂杨尽绿烟，故人高会练江边。僧庐路入披云岭，仙客诗留碎月篇。往俗三春喧竞渡，何年两岸歇歌船。风光不改馀丘壑，犹有啼莺当筦弦。
集董默庵编修宅
作者：施闰章
朝代：明
体裁：七言律诗

隔巷比邻迹未疏，直容骑马到阶除。朋来南国倾家酿，雨过西山爽客居。藜阁早年新载笔，石仓几世旧藏书。下帷莫讶窥园少，汉室儒流数仲舒。
集蔡皖森同年翠深堂
作者：施闰章
朝代：明
体裁：七言律诗

主人何羡北山岑，亭午高斋坐绿阴。早岁归来三亩宅，素交离索廿年心。台依乔木青天近，座绕猗兰落照深。此别风烟还荏苒，白头何处重招寻。
集顾见山水部高会堂
作者：施闰章
朝代：明
体裁：七言律诗

旧京人说顾长康，吏隐江关水一方。客满高斋还置驿，诗成曲水共传觞。晨光竹柏垂朱槛，夜雨鱼龙到草堂。我亦为郎愁转剧，能禁清梦绕沧浪。
集高云客遗安草堂
作者：施闰章
朝代：明
体裁：古风

大海多琼树，君子怀清晖。游娱遂谈宴，曲坐临水涯。谢公有别墅，遗构欣在兹。藏书累箧笥，盛事传声诗。华沼澄且霁，鱼藻何参差。目寓丘中赏，心追濠上时。列筵瞩返景，微雨鸣高枝。林昏归鸟集，径湿秋兰滋。古人邈不作，素心良可期。谁能永晨夕，慰此长渴饥。
雨中登刘仙岩同王德一侍御同年胡天声陈鸣迁王德迈诸公
作者：施闰章
朝代：明
体裁：古风

灵岩烟雨交，幽洞白日莫。欲寻赤松子，遂枉青云步。谷口歇鸣驺，崖端倚佳树。神仙此窟宅，泉石莽回互。刘公既蝉脱，施子亦凤翥。采药窥天门，蹑迹向烟雾。共作逍遥游，始知束缚误。劳人在尘网，何异罝中兔。于役转飞蓬，抱疴畏朝露。庶几企高轨，解组得微悟。日落众鸟归，踌躇下山路。
雨发青州
作者：施闰章
朝代：明
体裁：五言律诗

古驿群山畔，长天沧海西。山城云送客，官路雨成溪。行色沾蓬鬓，秋声逐马蹄。荷花开太好，披折向人低。
雨后
作者：施闰章
朝代：明
体裁：五言律诗

归田复多病，寒雨送三春。高柳不藏阁，流莺解就人。道心看物变，时论薄官贫。无限扁舟意，澄江满绿蘋。
雨后柬子顾
作者：施闰章
朝代：明
体裁：五言律诗

归魂惊夜半，一雨觉秋多。岩谷老丛桂，江湖添白波。随人伤汗漫，得句失蹉跎。客舍还离隔，冲泥谁数过。
雨坐秦淮
作者：施闰章
朝代：明
体裁：五言律诗

满目繁华歇，天寒水鸟吟。江门归棹少，河馆湿云深。旅食看人面，家书搅客心。乍閒翻赖雨，把卷一开襟。
雨夜重怀景威程叔
作者：施闰章
朝代：明
体裁：七言律诗

长夏如秋良不恶，剧怜御袷生凄寒。重云满榻裹书湿，隔巷冲泥携手难。水阁山城昼淰淰，忧时望岁宵漫漫。门前便与江湖接，会放渔舟乘碧湍。
雨宿三叠泉下凌云舍
作者：施闰章
朝代：明
体裁：五言律诗

竹屋住云根，苍岩带雨痕。燎衣当茗灶，移石楗柴门。泉响千林动，峰开五老尊。来朝攀绝顶，俯仰尽乾坤。
雨宿南昌携具与商贤伯调伯玑小饮客舍伯衡宪副适至同限七虞得二十四韵
作者：施闰章
朝代：明
体裁：五言排律

天地酣歌短，文章会合殊。避人开惨淡，得友失艰虞。岸滑愁官舫，尊移就客厨。立谈良款款，小酌太区区。竹外求羊径，林间嵇阮徒。冰盘荐樱笋，香饭煮雕胡。忽有高轩过，重教浊酒沽。倒衣欢造次，入坐乱喧呼。诗思春江阔，灯花午夜徂。沙寒沉野鹜，风急噪城乌。屈宋同骚屑，曹刘定有无。阁中招帝子，阶下走天吴。拙宦生涯见，穷交骨髓枯。心情难木石，词赋岂泥涂。倚马看君笔，雕虫悔故吾。奔腾从日月，去住总江湖。榻继陈蕃下，官将梅尉俱。深杯疏礼法，雄辩捋髭须。雨细侵朱槛，星昏隐碧梧。风烟数子在，户牖百灵趋。送老凭书帙，忧时缺唾壶。隋珠好相赠，莫厌卧菰芦。
雨宿卧佛寺
作者：施闰章
朝代：明
体裁：七言律诗

力疾江干度雪峰，老僧携杖独从容。征衣半裹冰霜重，浊酒空浮琥珀浓。自厌客心长少寐，不劳清夜更鸣钟。关河荏苒王程在，愁见天边有夕峰。
雨宿坛院
作者：施闰章
朝代：明
体裁：五言律诗

杖藜成薄暮，亭馆坐忘归。微雨洗山月，白云生客衣。松槐千树合，笙鹤九霄飞。自笑尘中老，来游此地稀。
雨宿陶庄怀舍弟阮移寓九里
作者：施闰章
朝代：明
体裁：五言律诗

倾崖动板桥，暮雨暗山椒。问路归人尽，燎衣聚叶烧。谷云团小阁，松露响寒宵。季弟招寻得，西村万岭遥。
雨止登炼丹台
作者：施闰章
朝代：明
体裁：古风

岩秋剧凛冬，夜雨飒飞霰。檐际青莲花，晓起横匹练。忽如丈雪深，户外看不见。围火爇松根，缩手谢书卷。向夕一开霁，风吹裂云片。倒景射丹台，四山纷素绚。仰瞩天欲翻，俯窥谷弥眩。群峰尽骨立，拔壑起峭茜。矗影标浮屠，锐形跃长剑。回峦竞侍从，羽骑森飞战。惟馀九龙峰，轻绡隐半面。举踵状候移，倚杖晴阴变。轩后事渺茫，百灵环缱绻。怀新矜异赏，忆往薄曩羡。始知风雨心，留余究美善。
雨泊芜江
作者：施闰章
朝代：明
体裁：五言律诗

鸠兹烟水地，春尽重淹留。皎月何时见，孤帆永夜愁。涨江来楚蜀，寒雨动林丘。谢朓青山近，凄凄暮草秋。
雨泛东溪就吴自明饮
作者：施闰章
朝代：明
体裁：五言律诗

门前新草色，远接碧溪隈。短棹拨烟去，轻鸥逐浦回。梅花村外笛，竹叶雨中杯。旧识春风好，殷勤拂面来。
雨登愚楼
作者：施闰章
朝代：明
体裁：五言律诗

不信春风暮，荒城众草齐。江光涵树白，雨气压天低。密叶藏鸠乳，平沙散马蹄。谁家有画舫，日月系长堤。
雨花台
作者：施闰章
朝代：明
体裁：五言律诗

古台微雨歇，九日适登临。地小江城尽，天寒云雾深。乱峰回鸟道，清磬遍松林。正学荒祠在，哀歌泪满襟。
雨过乌溪叶汉章珩度兄弟止宿
作者：施闰章
朝代：明
体裁：五言律诗

地近桓公岭，人传柱史村。拨云通客径，听雨劝山樽。四坐书为屋，高斋水到门。惠连兄弟好，吟和几篇存。
雨阻不得登澄江亭
作者：施闰章
朝代：明
体裁：七言律诗

郭外澄江照眼明，一春肯放几朝晴。云寒野渡扁舟少，雨涨山桥乱水平。满砌湿花愁语燕，高楼捲幔待流莺。良游咫尺频虚约，三径何须草尽生。
雪
作者：施闰章
朝代：明
体裁：五言律诗

海国晴犹雪，山云寒更垂。霰初鸣槛竹，花已着林枝。岩穴熊罴卧，阶除鸟雀悲。乡书断消息，江路满旌旗。
雪不止和耦长
作者：施闰章
朝代：明
体裁：古风

去年冬雷震江涘，今冬积雪蔽千里。压倾茅屋折松枝，堙谷平山雪不止。斋厨促馔爨无薪，折柱为炊爇书纸。若个贫交来叩门，南邻高士僵欲死。平生故怀广厦志，岁荒苦乏仁祖米。畴昔当官不爱钱，妻孥却笑今如此。流民道殣日相望，不忍闻之急掩耳。于乎，不忍闻之亟掩耳，己饥己溺何人耻。
雪中同李书卿赴姑江讲会
作者：施闰章
朝代：明
体裁：五言律诗

此事何人急，同心一会难。得闻宁讳晚，将老敢求安。襆被孤舟共，江梅几树看。天门从振策，不畏北风寒。
雪中寄杨商贤诸子
作者：施闰章
朝代：明
体裁：古风

落叶积空庭，林鸟敛双翅。此时雪满山，正对寒江寺。文墨日以烦，迟暮忽将至。谁登洲上阁，携壶同一醉。
雪中怀宋其武少参北征
作者：施闰章
朝代：明
体裁：古风

揽衣登高楼，飞霰洒几席。木末鸣迅飙，积素蔽广陌。饥鹄无匹俦，中林敛劲翮。狐白不禦寒，艰哉远行客。力疾趋京圻，修涂阻川泽。候馆多荒墟，坚冰结衡轭。知子念王程，努力事驱策。无为伤旅怀，领发已垂白。
雪中有怀高遗山检讨·其一
作者：施闰章
朝代：明
体裁：五言律诗

分手岁将残，孤云向北看。还因江路雪，转忆蓟门寒。闭户人疑傲，虚堂酒劝欢。不知芸阁草，斟酌几时完。
雪中有怀高遗山检讨·其二
作者：施闰章
朝代：明
体裁：五言律诗

昔共翻书籍，今凭护草堂。别离才几日，南北苦相望。天阙云霄迥，寒灯午夜长。作诗传宴赏，羡尔似班扬。
雪中望岱岳
作者：施闰章
朝代：明
体裁：五言律诗

碧海烟归尽，晴峰雪半残。冰泉悬众壑，云路郁千盘。影落燕齐白，光连天地寒。秦碑凌绝壁，杖策好谁看。
雪中望岱岳
作者：施闰章
朝代：明

碧海烟归尽，晴峰雪半残。
冰泉悬众壑，云路郁千盘。
影落齐燕白，光连天地寒。
秦碑凌绝壁，杖策好谁看？
雪中种竹和郑次公水部
作者：施闰章
朝代：明
体裁：五言律诗

才见梅花放，重移竹数竿。比邻分种近，冻土著根难。影入空庭白，清添满坐寒。醉来披鹤氅，仔细向君看。
雪中阁望
作者：施闰章
朝代：明
体裁：七言绝句

江城草阁俯渔矶，雪满千山失翠微。笑指白云来树杪，不知却是片帆飞。
雪后大名旅怀
作者：施闰章
朝代：明
体裁：五言律诗

乍霁川原冻，朔风寒倍增。暮禽饥啄木，疲马渴衔冰。大陆云千叠，恒山雪万层。翻思岩谷里，曝背有閒僧。
雪后用韵
作者：施闰章
朝代：明
体裁：五言律诗

一夜燕山白，光添凤阙明。良朋隔邻曲，冻雀下轩楹。酒绿自寒色，檐晴乍滴声。惠连有妍唱，接手怅馀情。
雪后过于湖怀汤岩夫
作者：施闰章
朝代：明
体裁：五言律诗

江边半亩宅，高卧是山村。馀雪掩蓬径，何人开竹门。多书成臂病，贳酒剩瓢存。隔岸不相见，孤舟谁共论。
雪夜
作者：施闰章
朝代：明
体裁：五言律诗

积雪荒城暮，坚冰欲上须。风镫疏影乱，寒雁一声无。遣事难辞老，安身得守愚。扁舟藏冻浦，何处问江湖。
雪夜怀家叔南归
作者：施闰章
朝代：明
体裁：五言律诗

独归人自老，岁晚雪中行。山绕蒙阴麓，江寒楚客程。野狐蹲断岸，沙雁宿空城。不寐知今夕，惟应诗思清。
雪夜简邢孟贞
作者：施闰章
朝代：明
体裁：古风

谢朓楼前雪盈尺，江城夜半山窗白。关心最是白头翁，伏枕呻吟长作客。故园生计在渔樵，干戈万事成飘摇。钓竿空把湖边月，诗卷愁随水上瓢。寄书白门凡几度，十年重踏双桥路。可堪我病君复尔，卧拥寒衾送朝暮。人生聚散如飞蓬，今宵相对一灯红。明日湖舟冰雪里，愁听鸿鹄号悲风。
雪宫
作者：施闰章
朝代：明
体裁：七言律诗

驱马重来驻雪宫，前贤陈迹碧苔中。空庭蔽日千章木，画栋凌虚大国风。海畔青天晴叆叇，云门丹嶂晓玲珑。迟回忧乐当年意，凭吊还应万古同。
雷峰塔
作者：施闰章
朝代：明
体裁：五言律诗

古塔南屏麓，高标拔地雄。风霜从剥蚀，烟雨入鸿濛。绀宇荒苔合，朱栏劫火空。废兴无限事，徙倚夕阳中。
雾
作者：施闰章
朝代：明
体裁：五言律诗

晓雾涨前路，戎戎沾客衣。石林看虎踞，官道怪人稀。傍午青峰出，寒天白日微。丁宁迟雨雪，早晚故园归。
霞溪寺阁晚眺
作者：施闰章
朝代：明
体裁：七言律诗

山城木末晚萧萧，草阁溪声似听潮。午夜一编灯自照，寒天百瓮酒能消。云中白屋分松径，雪里青蓑过板桥。已分劳人凭逆旅，可容生计老渔樵。
露筋庙
作者：施闰章
朝代：明
体裁：五言律诗

野死无名氏，千年庙独存。自然堪下拜，不用赋招魂。风月清传佩，蘋繁香绕门。往来缨冕客，惭叹向谁论。
青原五笑亭
作者：施闰章
朝代：明
体裁：五言律诗

隔竹闻泉响，空亭满树阴。檐将飞阁峻，地枕钓台深。欲语独成笑，何人知此心。犹馀一片石，留客坐鸣琴。
青原五贤祠
作者：施闰章
朝代：明
体裁：古风

姚江有遗泽，螺水首渐被。从者纷如云，青原成讲肆。遂令空山阿，络绎勤车骑。弦歌响林谷，逢掖满僧寺。四君尤挺出，嗣音相鼓吹。寂寥四十春，讲席蔓薜荔。荒祠犹岿然，俎豆将委地。山鸟怀好音，林木自深蔚。昔人未云远，顾瞻横涕泗。百年一须臾，峻阪策奔骥。徘徊岐路间，白日忽西坠。如何丁我躬，吾党竟憔悴。题字破莓苔，振衣独遐思。
青原山后新得飞瀑目曰小三叠漫书僧壁
作者：施闰章
朝代：明
体裁：古风

前山后山何巀嶪，腊月山中尚红叶。烧榛虎穴破杳冥，扪竹龙湫试登涉。玉井银河曲注来，崩云駴雾纷相接。仰看拍手共惊呼，此是匡庐小三叠。往来樵客几千年，灌莽蒙茸隔眉睫。亦如雁荡閟层巅，晋宋以前迷浩劫。天开灵境始吾曹，山鬼水仙走蹀躞。老僧笑对一无言，振策重将峰顶蹑。
青原山寺·其一
作者：施闰章
朝代：明
体裁：五言律诗

雨中峰更绿，曲径满苔痕。溪水过林麓，山云出寺门。青冥飞塔迥，空翠一亭存。诗思休公剧，时吟老树根。
青原山寺·其二
作者：施闰章
朝代：明
体裁：五言律诗

冲泥勤杖履，看瀑坐忘归。深院藏花静，高僧乞食稀。谷云寒不动，沙燕雨还飞。欲学逃禅去，风尘愿恐违。
青原讲会示诸同志
作者：施闰章
朝代：明
体裁：七言绝句

远别还偷三日閒，弦歌同见古人颜。木犀早已传消息，一树花开香满山。
青州与伯调坐月下
作者：施闰章
朝代：明
体裁：五言律诗

过雨晚风生，当头月复明。酒尊呼北海，书带忆康成。傍槛疏柯影，空庭落果声。论心拚永夕，他日别离情。
青州道上
作者：施闰章
朝代：明
体裁：七言律诗

草色青青揽辔游，马头见说古营丘。荒村老树闻莺少，舞絮惊沙搅客愁。霸气尚留齐海岱，微言谁问鲁《春秋》。登临预拟蓬莱阁，好倚扶桑到十洲。
青州魏使君同武别驾夜宴旧藩府
作者：施闰章
朝代：明
体裁：七言律诗

良夜清樽散旅愁，一时宾从尽风流。阶前月到山光见，台畔天垂海色秋。久客笙歌悲白纻，故宫烟树绕朱楼。云门忽忆登临处，半醉题诗在上头。
青桂引赠丁飞涛弟素涵
作者：施闰章
朝代：明
体裁：古风

青桂团团临绿水，香风散入江城里。东南孔雀为徘徊，下有寒猿啼不已。山人奋袖歌且谣，西湖澹澹吴山高。艳曲新词半乐府，瑰奇诡谲疑离骚。有时呜咽抱幽怨，弱柳如丝絮如霰。歌成流水云不飞，曲鼓湘灵人不见。君家伯氏吾弟兄，唱和西曹金石声。黄云沙碛一分手，朔风越鸟长哀鸣。攀君青桂忧思缓，念君连枝肠欲断。日月不居关塞长，抚膺泪落钱塘满。
青莲洞
作者：施闰章
朝代：明
体裁：七言绝句

石作莲花半未开，玲珑几曲尽莓苔。春深坐觉衣裳冷，不道云从袖底来。
青藤引
作者：施闰章
朝代：明
体裁：古风

青藤青藤尔生几百载，几见桑田与沧海。霜根拔地石谽谺，翠叶垂天云叆叇。下根伏积雪，上干栖真宰。小山丛桂不敢望，若木扶桑势相抗。葛陂仙叟骑作龙，襄阳老颠拜为丈。千年盘郁精灵开，腹空火起轰奔雷。嵯峨石柱倒，灿烂金台摧。丰隆行叹息，屏翳坐徘徊。嗟尔青藤胡为乎颓哉。昔日天池读书处，狂歌大叫倚藤树。又闻丹青老莲子，解衣醉卧呼不起。兰亭客散缠荆榛，风吟雨啸空悲辛。自古才人所托迹，会能白日生霹雳。青藤青藤，我欲南登石梁游金庭，策尔为杖兮尔鶱腾。
青风岭吊王贞妇
作者：施闰章
朝代：明
体裁：七言绝句

青松半岭石巉岏，古庙舟人指点看。欲吊悬崖题字处，布帆吹断北风寒。
面壁洞
作者：施闰章
朝代：明
体裁：五言律诗

一峰分五乳，绝壁迥千寻。路折羊肠险，山穿虎穴深。几人堪共语，片石尚知心。不用询陈迹，茫茫自古今。
韩祠歌
作者：施闰章
朝代：明
体裁：古风

河北孟县城东陲，有岿独存昌黎祠。知公故里下马拜，庭宇卑隘巍门基。簪冕白皙皎玉树，不老不少疏髯髭。讵果留侯并姣好，流传刻画恐差池。隤垣蠹几作乡塾，六七童丱声唔咿。问公闾巷尽恍惚，奉祠者二衣冠衰。仲宣有井宋玉宅，唐贤迹岂无人知。兵火摧残一碑在，略纪岁月阙文词。寸筵难寻巨钟击，庸工缩手羞般倕。鼠迹蜗涎满芜秽，迎神侑飨无歌诗。天生巨手扫落叶，百家八代供鞭笞。口吸天浆纫霞佩，生拉罢虎捶蛟犀。乾坤簸荡万类困，窜逐饥愁逢百罹。狂澜独砥塞群喙，羽翼鲁邹功不隳。开云徙鳄在反掌，帝遣鸿文惊海湄。便当上书置博士，飞甍改筑命有司。发扬盛美琢金石，陈牲荐醴繁鼓吹。公游八荒当来归，岭海嵩洛不移时。君看月黑风雨夜，公乘赤豹拥云旗。
韬光寺用白香山韵
作者：施闰章
朝代：明
体裁：五言律诗

丹阁仙人宅，香台佛子家。岚深晴作雨，树老晚成花。涧口齐藤叶，墙根过笋芽。听泉从日暮，自煮白云茶。
韬光寺阁
作者：施闰章
朝代：明
体裁：五言律诗

绝磴千寻上，飞泉万壑纡。峰头翻日月，树杪划江湖。危槛腾猿入，深林宿鸟呼。风流贤太守，遗咏独踟蹰。
顾介石左迁关中藩幕
作者：施闰章
朝代：明
体裁：五言律诗

久雨迟郊饯，心知别路难。冲泥频驻马，去国勉加餐。华岳烟霄迥，函关风日寒。到时饶感慨，地是古长安。
顾宁人关中书至·其一
作者：施闰章
朝代：明
体裁：五言律诗

卜居从汗漫，作客古长安。抗志遗民在，论交直道难。辋川园里住，华岳掌边看。尚有家山梦，应知关塞寒。
顾宁人关中书至·其一
作者：施闰章
朝代：明

卜居从汗漫，作客古长安。抗志遗民在，论交直道难。辋川园里住，华岳掌边看。尚有家山梦，应知关寒寒。
顾宁人关中书至·其二
作者：施闰章
朝代：明
体裁：五言律诗

旧迹满西京，高谈就友生。书曾搜孔壁，诗已变秦声。多难馀身健，新编计日成。别来头并白，望远不胜情。
顾来玉归锡山
作者：施闰章
朝代：明
体裁：七言律诗

乱山凉雨足秋阴，两世论交感素心。官舍别来头半白，草堂接近日相寻。盘餐简略家贫见，枫树萧森客路深。犹恐作碑惭有道，十年旧泪一沾襟。
顿坊夜发
作者：施闰章
朝代：明
体裁：五言律诗

群动息中夜，劳人思早行。马嘶乡梦断，月照客床明。出堡频呼伴，停车各问程。驰驱今已惯，不敢怨宵征。
颁俸纪恩
作者：施闰章
朝代：明
体裁：五言律诗

月俸重沾及，恩传天语来。秩卑偏异数，禄厚岂长才。虎观今时缓，鹓班旧鬓摧。官閒无一事，饱食意迟回。
频过杨仲建留赠
作者：施闰章
朝代：明
体裁：五言排律

楚王城畔路，草阁压寒涛。身老渔樵健，妻贤井臼操。冰天烹紫蟹，夜雨竭香醪。爱客性能直，长贫心不劳。池鱼供岁月，林馆蔽蓬蒿。家世诗名旧，烟霜野兴豪。清钟来水寺，落叶满江皋。不厌相过数，时时系小舠。
题严存庵学士小像·其一
作者：施闰章
朝代：明
体裁：七言绝句

新诗一卷尽惊人，夺锦宫袍早致身。挟瑟妖姬书满屋，可容重占五湖春。
题严存庵学士小像·其二
作者：施闰章
朝代：明
体裁：七言绝句

尘中何许得开颜，鹿柴花林好是閒。谁解客星成大隐，芙蓉阙下见青山。
题五峰禅院
作者：施闰章
朝代：明
体裁：五言律诗

直近峰头路，凭栖云外身。一灯长不夜，双树老为邻。贝叶藏经古，萝衣旧衲贫。休公有诗癖，逸兴向何人。
题伯玑别墅五首 其一 怀颍堂
作者：施闰章
朝代：明
体裁：五言绝句

东湖即颍上，况邻徐孺亭。閒把钓竿坐，照见西山青。
题伯玑别墅五首 其三 染香沜
作者：施闰章
朝代：明
体裁：五言绝句

众香不可辨，积翠连芳洲。遥闻隔浦外，歌发采莲舟。
题伯玑别墅五首 其二 舀云梁
作者：施闰章
朝代：明
体裁：五言绝句

横桥碧水中，风动水声急。人迹往来稀，时有鹭鸶立。
题伯玑别墅五首 其五 朝气楼
作者：施闰章
朝代：明
体裁：五言绝句

夜涵月色多，朝见山光早。清露濯芙蓉，迢迢向人好。
题伯玑别墅五首 其四 三逸舫
作者：施闰章
朝代：明
体裁：五言绝句

孤舟去安适，招招寻我友。不知相对谁，独置一杯酒。
题侯仙蓓同年遗像
作者：施闰章
朝代：明
体裁：七言律诗

螭廷射策忆同攀，半世星霜怅别颜。粉署声华传北阙，中年丝竹满东山。梁溪花发园林美，龙岫泉甘尊酒閒。胜事祗今回首在，不禁老眼泪痕斑。
题刘缄斋樵客图
作者：施闰章
朝代：明
体裁：古风

倚青松，踞盘石，出入千山万山碧。世人皮相识不得，山人故是江海客。华阳学士心相怜，五侯七贵皆前席。白眼长安忽倦游，掉头归卧凫峰宅。于乎，买臣富贵殃其身，何若行歌长负薪。
题吴渔山画
作者：施闰章
朝代：明
体裁：五言绝句

远岫千层绿，轻帆一叶飞。桥边过钓叟，双鲤自携归。
题圣飞南冈种花图
作者：施闰章
朝代：明
体裁：古风

醉我南冈酒，逋汝南冈诗。买花种竹有奇癖，桐阴把盏临清池。惠我矮梅堆几案，明年花发重相期。世上馀子多碌碌，抱膝枕书吾意足。再辟南冈十笏宽，与尔比邻接茅屋。
题大安寺旧寓僧舍
作者：施闰章
朝代：明
体裁：七言绝句

廿年前宿赞公房，半壁题残字几行。底事重来迷处所，含情物色旧绳床。
题姚羹湖画卷
作者：施闰章
朝代：明
体裁：古风

尘中白日眼模糊，谒客重城喘未苏。矮屋才高六七尺，青桐恨少两三株。长夏炎蒸欲大叫，祗应舴艋眠菰芦。谁写此卷幅盈丈，毋乃万里江山图。野渡村帘见毫末，空天古树何扶疏。傍水人烟接陇亩，腰镰刈黍者谁与。层峰千仞忽壁立，拂云倒挂青芙蕖。亲经剑阁复洱海，笔力故与他人殊。浮庐老禅吾旧友，自诩浮山天下无。知君丘壑有夙好，一官转徙罹艰虞。脱身虎穴来阙下，惊看霜雪侵髭须。不敢便乞归田庐，挥毫十指争樵渔。慈仁寺里喜相见，好向旗亭倾玉壶。圣朝解网宽遐陬，孤臣会见恩沾濡。但恐犹怜子卿节，未许先耽贺监湖。
题宋牧仲双江唱和集·其一
作者：施闰章
朝代：明
体裁：七言绝句

坡公游处路重经，讶许诗人共客亭。留得官桥长好在，使星曾伴少微星。
题宋牧仲双江唱和集·其二
作者：施闰章
朝代：明
体裁：七言绝句

荔子桑花劝客杯，匡云东送片帆回。郁孤台畔休回首，早捲双江雪浪来。
题彭爰琴抱膝图·其一
作者：施闰章
朝代：明
体裁：七言绝句

疏桐几树碧云重，除却诗篇万事慵。欲识高歌小天下，千言飞落丈人峰。
题彭爰琴抱膝图·其二
作者：施闰章
朝代：明
体裁：七言绝句

卧龙应复是前身，长啸重看抱膝人。同被徵书君独卧，倘容江汉共垂纶。
题徐大中丞小照·其一
作者：施闰章
朝代：明
体裁：七言绝句

隐囊乌几坐题诗，轼辙郊祁又一时。廿四中书书上考，何如天壤大名垂。
题徐大中丞小照·其三
作者：施闰章
朝代：明
体裁：七言绝句

直笔沉埋董史馀，龙门去后复何如。多公伯仲称能事，寸管重翻七略书。
题徐大中丞小照·其二
作者：施闰章
朝代：明
体裁：七言绝句

对客风流四坐春，批鳞忧国不谋身。谁知抗疏回天手，依旧焚香把卷人。
题徐大中丞小照·其四
作者：施闰章
朝代：明
体裁：七言绝句

社稷臣如汲黯难，风仪麟凤立云端。安危久系中朝望，图画应传四裔看。
题怪石图
作者：施闰章
朝代：明
体裁：七言绝句

米老惊呼入袖难，嶙峋尺幅迥生寒。丈夫磊块胸中足，五岳擎来掌上看。
题故给谏姜如农先生吴门寓园
作者：施闰章
朝代：明
体裁：五言律诗

故老栖吴市，山房署敬亭。不忘迁谪地，旧隐少微星。小苑丛花发，前朝古树青。漫须追往事，痛饮恐成醒。
题春山雪霁图有感
作者：施闰章
朝代：明
体裁：七言绝句

千寻飞瀑下云端，江色遥怜树影寒。好处家山浑在眼，会须归去倚楼看。
题曹子顾编修陆舫
作者：施闰章
朝代：明
体裁：五言律诗

开径迟佳客，摊书闭竹关。繁花深绕座，独鸟远还山。丘壑风尘里，登临庭户间。浮沉金马意，白日向人閒。
题李镜月七星岩画卷
作者：施闰章
朝代：明
体裁：七言律诗

曾向崧台汗漫游，淮南狂客重停舟。峰回炎塞星辰合，雨暗荒城岛屿秋。指顾江山穷百粤，逢迎词赋动诸侯。仙岩旧日题诗处，为我看馀几字留。
题李镜月闵宾连游匡庐图咏
作者：施闰章
朝代：明
体裁：古风

九江负庐岳，万古蕴灵奥。禹书凿鸿濛，慧远纪游眺。颓然栗里翁，醉卧罕同调。谁知千载下，二彦复长啸。开襟临玉渊，杖策窥萝峤。既畅谢公怀，兼惬宗生好。九屏森杳冥，五老闻语笑。踌躇鹿洞荒，落日起寒烧。冲托属高云，幽赏殚众妙。何年跨石梁，蹑景俯奔峭。
题枫江渔父图为徐电发检讨·其一
作者：施闰章
朝代：明
体裁：七言绝句

秋云漠漠水漫漫，一色芙蓉十里宽。不向长安饥索米，那知回首羡鱼竿。
题枫江渔父图为徐电发检讨·其二
作者：施闰章
朝代：明
体裁：七言绝句

才调东吴数菊庄，骚歌渔父兴偏长。孤舟讶许疏狂甚，家在虹亭鲈脍乡。
题江青园前辈庐墓图
作者：施闰章
朝代：明
体裁：古风

我失双亲初毁齿，不成负土悲未已。谁能血泪染松楸，恋慕衰年如孺子。昔闻大孝江次翁，祗今又见青园公。神呵鬼护手栽树，巢乌夜夜啼天风。千载墓门人下拜，真州之北邗江东。
题汪文岫饶景玉联舟对月图
作者：施闰章
朝代：明
体裁：五言律诗

飘泊是何夕，苍苍芦荻洲。双帆争挂月，孤影对临流。衣薄沾宵露，沙喧起宿鸥。江天今在目，吾梦亦同游。
题汪然明先辈湖船
作者：施闰章
朝代：明
体裁：七言律诗

汪伦情兴似君无，每日花间倒玉壶。座啭春莺留上客，家移画舫住西湖。琴筝醉拂芙蕖乱，帘阁时容水鸟俱。肯借图书同泛宅，便应散发饭雕菰。
题沈筑岩洗桐图
作者：施闰章
朝代：明
体裁：古风

傍岩茅屋桐阴绿，重汲清泉洗寒玉。驱童抱瓮倒百回，主人取洁心未足。山阴高士写此图，胸中冰雪同倪迂。谁其似之筑岩子，客游只爱清江水。
题沈绎堂小像
作者：施闰章
朝代：明
体裁：七言绝句

交游文字满人间，白石清泉忆故山。铁限踏穿书不尽，挥毫能得几时閒。
题沈绎堂抚松图
作者：施闰章
朝代：明
体裁：七言绝句

层岩树老卧苍龙，知在云间第几峰。闻道九重新宠顾，只应长对掖门松。
题王山长小像
作者：施闰章
朝代：明
体裁：古风

盘石积云深，老树倚天碧。衮衮缁尘中，见此江海客。早岁登公车，逸气莽挥斥。虎啸无弱响，雕掣皆怒翮。时俗悦软美，豪士迕绳格。谈经坐皋比，吏隐就鱼麦。随州淹几年，著书动盈尺。蓬转来京华，一毡仍夙昔。国子借韩名，广文为郑辟。月俸耗酒钱，堆床富篇籍。万事时掉头，五侯门绝迹。岿然苏宫詹，清论洽晨夕。斯人竟寂寥，四顾双眼白。披豁甘崎嵚，叱咤走霹雳。朝彦协推引，彤庭重对策。天子傥召见，应夺戴凭席。近喜南楚平，仲宣留故宅。无恙报松筠，春风解蹙额。遐尚思鹿门，无心恋鸾掖。营道子素怀，抗手伤物役。行矣从杖藜，与子共山泽。
题王生望云图
作者：施闰章
朝代：明
体裁：七言绝句

几人真废蓼莪篇，画卷携来一惘然。我有平生无限泪，掉头愁向白云边。
题王阮亭渔洋山人集
作者：施闰章
朝代：明
体裁：古风

有客卧招堤，闻钟百虑止。时见楚江月，遥从烟际起。橘柚垂虚檐，清光生石几。手把瑶华音，静念同怀子。绮丽复清泠，濡翰信云美。心目散山川，衣裳被兰芷。羁人易感触，三叹不能已。寂寞将移情，茫茫闻海水。
题画
作者：施闰章
朝代：明
体裁：七言绝句

老懒何心汎五湖，山根时系钓船孤。白云忽向前溪过，屋角青山半有无。
题画
作者：施闰章
朝代：明
体裁：七言绝句

苍崖壁立雨初收，松际泉飞匹练秋。老眼青山看不足，杖藜何日到峰头。
题画为程山人以枢
作者：施闰章
朝代：明
体裁：七言律诗

何处潺湲满耳闻，空山深翠乱斜曛。瀑流寒见半峰雪，松卧翻成叠岭云。茅屋藤梢晴漠漠，石梁花气暗纷纷。长镵采药此中去，莫厌身随野鹿群。
题画册寄于庐陵慧男
作者：施闰章
朝代：明
体裁：七言绝句

为政风流孰似君，相思遥寄敬亭云。螺山南畔荒祠在，弦诵年来几度闻。
题画松寄徐善长翰林
作者：施闰章
朝代：明
体裁：七言绝句

回枝拂地郁千盘，彷佛慈仁寺里看。倚树独吟何处客，半空风雨碧山寒。
题画石
作者：施闰章
朝代：明
体裁：五言绝句

一拳多节目，浑如枯树根。山堂读书处，许汝对柴门。
题羹湖画册为田雨来庶常
作者：施闰章
朝代：明
体裁：古风

危石峙寒潭，丹亭冒层雾。结念霞上人，散目江头树。晴浦漾澄鲜，归云曳遥素。栖禽静不惊，钓客閒相语。棹舟尔何人，独戛青冥去。
题花下问渔舟图
作者：施闰章
朝代：明
体裁：七言绝句

小桥东畔野云生，春浪桃花濯锦明。听得渔矶相答问，舟人笑语杂溪声。
题蓝山人画寿伯母王太夫人
作者：施闰章
朝代：明
体裁：古风

层岩万丈森突兀，紫气鳞鳞带冰雪。峰势扑天天欲倾，潇湘倒翻瑶圃裂。杂花红树寒不凋，出海珊瑚如拗铁。山人貌山得山骨，笔锋逐鹿莽未歇。我持此图寿阿母，母今何乐昔何苦。笄年憔悴痛离鸾，外侮咆嗥惊乳虎。襞绩宵灯耿不寐，敝庐再徙随风雨。怀霜饮蘖三十春，宫衣裁作班衣舞。板舆视膳日初长，榴花照眼菡萏香。太守风清镜湖水，王母杯传白玉浆。诸孙罗立尽珠玉，我来千里亦登堂。莫道年将周甲子，东临沧海看扶桑。
题蔡铉升近诗
作者：施闰章
朝代：明
体裁：七言绝句

残柳依然系画船，六朝旧恨夕阳边。伤心莫谓须头白，痛哭长沙本少年。
题西峰兰若
作者：施闰章
朝代：明
体裁：五言律诗

数里见深树，隔城闻晓钟。门开平野阔，檐宿碧云重。暮雀依寒竹，仙猿下雪松。雨华何处所，天半有青峰。
题许子柔归黄岳图
作者：施闰章
朝代：明
体裁：七言绝句

归帆一片入秋烟，三百滩声到耳边。雨后莲花天半出，不知谁坐碧峰巅。
题赵水星西湖小照·其一
作者：施闰章
朝代：明
体裁：七言绝句

湖堤风柳夏泠泠，谁卧沧洲是客星。斗酒载将双屐去，兰舟恰对两峰青。
题赵水星西湖小照·其二
作者：施闰章
朝代：明
体裁：七言绝句

凭陵曾踏丈人峰，携兴閒听天竺钟。竹坞松亭烟雨外，不知若个得相逢。
题邮亭
作者：施闰章
朝代：明
体裁：五言绝句

春日劳劳尽，风沙眼倦开。东风不忍背，为自故乡来。
题金岭驿壁
作者：施闰章
朝代：明
体裁：七言绝句

驿亭树老腹皆空，墙外青山面面同。驻马残春花落后，含情独夜月明中。
题金长真宪副小像
作者：施闰章
朝代：明
体裁：古风

昔年同卧白云楼，醉吟并马西山游。风烟荏苒二十载，今日逢君仍黑头。细看此图良不殊，丰颐微笑疏髭须。手挈瓶花傍盘石，悬岩倒挂青珊瑚。清虚寡欲阮千里，丘壑关情谢幼舆。人生富贵谁不朽，安得声名满人口。使君五马复千骑，宦达才多意良厚。遍地干戈愁杀人，披君襟抱如春酒。蔷薇花落坐新桐，白苧歌残横北斗。当涂努力好自爱，君差雄健余衰丑。
题阮亭秋林读书图
作者：施闰章
朝代：明
体裁：七言绝句

独吟怀抱向人疏，秋色千山一草庐。好记白云红树里，双留老眼读残书。
题马西樵听山堂
作者：施闰章
朝代：明
体裁：五言律诗

有客卧郊坰，林泉接杳冥。湖云通夜白，水树涉冬青。邻圃分幽径，孤槎接小亭。独吟冰雪外，绝调许谁听。
额珠楼·其一
作者：施闰章
朝代：明
体裁：七言绝句

云中飞阁太峥嵘，凿破青天意未平。凭仗山灵留好在，风流长说旧宣城。
额珠楼·其二
作者：施闰章
朝代：明
体裁：七言绝句

两水孤城掌上分，凭阑帝座语堪闻。何人呼得青莲出，一片寒山空白云。
飞来峰至冷泉亭
作者：施闰章
朝代：明
体裁：古风

夕宿遵水裔，朝云烂岩阿。奋袂越修坂，缘冈瞰颓萝。林洞就诘曲，石巘累嵯峨。虚无鹫岭言，窅冥禅客过。丹崖泻土乳，空磴森乔柯。天地成斲凿，智巧一何多。层颠睇沧海，下涧涌清波。坐石濯尘缨，晞发凌飞霞。讵争濠濮赏，目寓自为歌。
飞雨岩
作者：施闰章
朝代：明
体裁：七言律诗

疏雨空濛何处飞，紫霄岩畔春日微。玉女洗头绿冉冉，仙人漱齿寒霏霏。野鹤下来閒刷羽，松风吹洒细沾衣。相如莫羡金茎露，斟酌此中无是非。
饮余佺庐行人宅
作者：施闰章
朝代：明
体裁：七言律诗

看君邸第有清晖，退食论文兴不违。鲁国山川题字满，郢中词赋和人稀。官閒暂许为星使，俸薄时闻念布衣。向夕芳樽真惜别，含情坐待月明归。
饮家匪莪官舍率尔留赠
作者：施闰章
朝代：明
体裁：七言律诗

吾宗真有古人风，茗灶诗签满眼中。避世散曹从老去，杀青连屋任官穷。城头山见疏帘捲，河朔尊开旧雨同。解带共拚泥饮得，醉馀骑马忘西东。
饮梁苍岩大司寇宅
作者：施闰章
朝代：明
体裁：七言律诗

不到青门七载馀，重烦问讯及樵渔。官因再起名逾美，法用三驱网自疏。风雨夜留珠屦客，舟车时拥石仓书。相逢便许相酬唱，倘得新诗慰索居。
饮江懋昭尚一兄弟斗山别馆
作者：施闰章
朝代：明
体裁：五言律诗

楼台凭绝壁，木石旧嶙峋。六水含朝雾，繁花竞暮春。药栏深洞壑，尊酒傍星辰。莫讶思归客，黄鹂唤旅人。
饮汪钝庵宅
作者：施闰章
朝代：明

不分枉兰棹，重兼开竹扉。穷交存白发，小酌坐清晖。官在还山久，书成示客稀。傥同吴市隐，相傍老渔矶。别业苏台外，幽栖何处寻。入园松径绿，高枕石湖深。万卷供多病，千春独寸心。离筵殊造次，还拟就遥岑。
饮汪钝庵宅·其一
作者：施闰章
朝代：明
体裁：五言律诗

不分枉兰棹，重兼开竹扉。穷交存白发，小酌坐清晖。官在还山久，书成示客稀。倘同吴市隐，相傍老渔矶。
饮汪钝庵宅·其一
作者：施闰章
朝代：明

不分枉兰棹，重兼开竹扉。穷交存白发，小酌坐清晖。官在还山久，书成示客稀。傥同吴市隐，相傍老渔矶。
饮汪钝庵宅·其二
作者：施闰章
朝代：明
体裁：五言律诗

别业苏台外，幽栖何处寻。入园松径绿，高枕石湖深。万卷供多病，千春独寸心。离筵殊造次，还拟就遥岑。
饮渤海徐声服郡斋偕方邵村侍御
作者：施闰章
朝代：明
体裁：五言律诗

郡斋清夜酒，同舍故人俱。促席留欢剧，看颜与岁殊。盘餐亲脍鲤，城柝警栖乌。此地推龚遂，君应并驾无。
饮秦淮水楼
作者：施闰章
朝代：明
体裁：古风

青溪荫垂柳，夹岸浮朱楼。延目睇钟阜，馀霞炯未收。亲交良会合，置酒聊绸缪。水气接灵飙，夕爽成清秋。王谢邈千载，一逝不可求。高言丝竹静，暮鸟何啾啾。明旦我当发，道路良阻修。谁令江汉广，浩然增离忧。
饮郑扶九宅
作者：施闰章
朝代：明
体裁：七言绝句

碧云红树傍阶生，谷口山堂系旧情。二十年前花下酒，白头相见又同倾。
饮马觐扬通政宅
作者：施闰章
朝代：明
体裁：五言律诗

银台爱丘壑，邸舍是园林。留客坐明月，当轩开素襟。贫谙游宦薄，别恨岁时深。尚说沧浪好，频誇白雪音。
饮黄州别驾梅御琛署中怀司李潘浪仙
作者：施闰章
朝代：明
体裁：七言律诗

雪堂把臂笑弹冠，正月江城夜不寒。客路孤槎惊戍鼓，官衙高枕忆渔竿。故乡尊酒殷勤尽，赤壁风烟睥睨看。独有安仁湘水隔，平原虚拟布衣欢。
饶景玉雪庵
作者：施闰章
朝代：明
体裁：五言律诗

尔住画图内，春莺时往还。丹青送风雨，庭户入溪山。花落径难境，客多心自閒。相携练水上，杨柳醉同攀。
饶蔚宗江西书至言被放游江淮
作者：施闰章
朝代：明
体裁：五言律诗

无限离居意，凭书次第传。濠梁秋倚棹，庐岳夜听泉。被放岂文字，薄游淹岁年。济时还汝辈，吾已赋归田。
香城宿慧公房
作者：施闰章
朝代：明
体裁：五言律诗

幽寻逾叠巘，禅室在中峰。地与诸天近，云连万壑重。閒心论白业，清梦接疏钟。惆怅支公远，弥怀尘外踪。
马云人频寄诗得绝句报之
作者：施闰章
朝代：明
体裁：七言绝句

谢朓惊人未敢当，虞翻知己恨何长。不堪尺素殷勤甚，独上江楼望故乡。
马吉人宅同雨若文虎
作者：施闰章
朝代：明
体裁：七言律诗

铭座寻常挂酒瓢，清秋暇日肯相邀。岂嫌过客来看竹，自爱空庭独种蕉。伴老诗书供枕籍，违时醒醉狎渔樵。含情有待成终日，负郭无愁归路遥。
驮轿中坐卧不得戏为俚歌
作者：施闰章
朝代：明
体裁：古风

篮舆可舁那可驮，道长计短当奈何。浩如一叶冲黄河，纵横簸荡交风波。坐愁臲卼寝则那，暑雨如瓮如茧窝。山川都邑虚经过，上下如山人力多，摇精顿骨心蹉跎。丈夫纵可无八驺，岂堪局促凭两骡。不如匹马骑款段，平沙缓辔行且歌。
驾幸海子
作者：施闰章
朝代：明
体裁：七言律诗

三年计吏衣冠会，万国朝天鹓鹭行。见说徵兵营细柳，还闻传跸猎长杨。銮舆晓拂燕山雪，帐殿宵深碣石霜。楚蜀王师犹未息，应知父老望垂裳。
驾谒诸陵恭纪·其一
作者：施闰章
朝代：明
体裁：七言律诗

韬戈息燧武功成，大祀遄飞警跸声。海立鱼龙瞻彩仗，风驰虎豹避霓旌。桥山弓剑元灵寝，丰沛歌宫自旧京。到处题诗闻驻辇，时时赓和遍公卿。
驾谒诸陵恭纪·其三
作者：施闰章
朝代：明
体裁：七言律诗

龙媒万骑出天闲，腾踏云沙更雪山。击虎合围供御膳，射雕双落动龙颜。已昭圣德来重译，共凛兵威靖百蛮。闻说尧仁悯流戍，伫看解泽洒人间。
驾谒诸陵恭纪·其二
作者：施闰章
朝代：明
体裁：七言律诗

遥瞻长白荐清芬，沙漠宣威拥六军。部落衔恩千帐肃，灵祇祝圣万山闻。行边竞奏铙歌曲，献赋还成羽猎文。雨雪何须咏黄竹，旌旄钟鼓乐吾君。
驾谒诸陵恭纪·其四
作者：施闰章
朝代：明
体裁：七言律诗

安边绥远奋长驱，王气扶舆拱旧都。万里山回龙虎踞，诸陵云护鬼神趋。封章乙夜挥宸翰，扈驾前星式壮图。鸭绿松花巡幸处，文成五色满平芜。
骆令君小照·其一
作者：施闰章
朝代：明
体裁：七言绝句

抱膝科头岂世情，芜城赋就旧知名。凭君留得心如水，应照邗江彻底清。
骆令君小照·其二
作者：施闰章
朝代：明
体裁：七言绝句

陂陀芳草绿侵衣，坐看晴云拂面飞。梦在青山身赤绂，不妨厅事当渔矶。
高使君苍岩晚过寄云楼限赋
作者：施闰章
朝代：明
体裁：五言律诗

草阁初过雨，江潮半入城。薄寒春酒进，小立暮云生。客并山公兴，诗争谢守名。敬亭游不遂，倚槛重含情。
高唐用驿壁旧韵
作者：施闰章
朝代：明
体裁：七言律诗

竟日严飙捲客衣，朔云吹急尽南飞。征夫寒问貂裘早，故国秋知鲈脍肥。载粟柴车争趁市，傍林猎火蹴成围。江乡饶有萧疏地，高卧何人老翠微。
高唐饮储亦士署斋
作者：施闰章
朝代：明
体裁：五言律诗

不见除书久，君从何日来。问知名姓笑，坐定酒尊开。束缚从为吏，骞腾自惜才。黔归诗数卷，尚听暝猿哀。
高尚孚使君送别江口
作者：施闰章
朝代：明
体裁：古风

踟蹰不能发，昃景照行色。轩车还出饯，归鸟振羽翼。临别酌卮酒，再拜泪沾臆。既畅岩壑情，愿言翔京国。握手相黾勉，念我苦家食。缆解已中流，故人立江侧。不肯多黄金，拳拳意无极。沧海涨鲸波，当涂好自力。潮喧暝色深，回首忘南北。
高尚孚副使夜宴瓯城留别
作者：施闰章
朝代：明
体裁：七言律诗

江阁星稀绮席残，银筝别曲更延欢。楚乡耆旧筵长满，瓯海霜天夜未寒。千骑重临仙峤好，孤城百战泰山安。馀年后会情何极，各取苍颜带醉看。
高峰僧饷茶
作者：施闰章
朝代：明
体裁：七言绝句

云外山寒吐叶迟，真僧入夏远相贻。凌风若问峰头坐，还似人间积雪时。
高念祖以曹秋岳侍郎赠诗属和漫尔用韵并柬侍郎·其一
作者：施闰章
朝代：明
体裁：七言律诗

漫须斑管架珊瑚，袖里长怀五岳图。旧业藏书穷禹穴，层峰蹑屐到天都。篇章谁识曹刘好，京洛曾逢李郭无。留滞经年休怅望，不妨高枕作狂夫。
高念祖以曹秋岳侍郎赠诗属和漫尔用韵并柬侍郎·其二
作者：施闰章
朝代：明
体裁：七言律诗

客梦家山鸳水遥，乌飞绕树影萧萧。烽烟战伐关愁思，文字招寻未寂寥。月色醉歌燕市酒，诗情閒在灞陵桥。归逢耆旧凭相问，应诏何嫌上赤霄。
高明寺
作者：施闰章
朝代：明
体裁：五言律诗

四山深翠里，天许一招提。路入藤阴合，帘飞花雨低。神猿依古洞，驯虎过幽溪。明日寻华顶，重攀万丈梯。
高母徐太孺人八十
作者：施闰章
朝代：明
体裁：古风

昔登遗安堂，咄嗟出丰膳。高子沧海人，把酒苦相劝。宁知白头母，中馈老无倦。身甘络秀屈，德许班姬擅。仰承樛木慈，退泯衾裯怨。鹓雏非己出，口衔如乳燕。到今游子衣，强半手中线。儿女纷满前，黾勉恩勤遍。四世衍箕裘，杂佩及亲串。家室罹飘摇，洗装弃花钿。中外称礼宗，海域传邦媛。髦齿饭伊蒲，肥甘性所贱。谁言困缟綦，藉甚归圣善。纪颂畀彤管，风徽自兹见。
高汇旃学使锡山书至贻邵二泉先生墨迹·其一
作者：施闰章
朝代：明
体裁：五言绝句

春风著意吹，花落自成子。殷勤感故人，托赠心如此。
高汇旃学使锡山书至贻邵二泉先生墨迹·其二
作者：施闰章
朝代：明
体裁：五言绝句

别君九峰下，岁月忽如此。书来静夜看，山堂落松子。
高澹人中翰出纸属书因赋赠
作者：施闰章
朝代：明
体裁：七言律诗

仙标特达迥难攀，赐第高居霄汉间。日捧图书随帝座，风吹咳唾接天颜。炉烟香里诗篇出，玉漏声中剑佩还。乡梦纵思湖上好，此生应让白鸥閒。
高邮除夕
作者：施闰章
朝代：明
体裁：七言律诗

不信流光逼岁阑，江城此夕试春盘。壮心强半消行路，乡思无端数倚栏。侍从漫称陈力短，文章何物报恩难。得鱼斫脍供名酒，欲颂椒花醉懒看。
高阮怀省试见放
作者：施闰章
朝代：明
体裁：七言律诗

比舍论交二十年，同游看月百回圆。疏狂合侧时人目，腾达还馀几辈传。久病共拚逋酒债，长贫谁办买山钱。秋寒夜雨思朋旧，何处生涯不可怜。
魏子存参藩湖西是余旧官处慨然有赠
作者：施闰章
朝代：明
体裁：古风

燕山白露下，千骑之临阳。青风郁寒色，旅雁随南翔。眷余弭节地，閤山留草堂。瘠土富橘柚，江郭盈芬芳。官斋经手植，嘉树森成行。閒心安朴俗，坐啸倾羽觞。螺川馀鹭渚，讲席水中央。皋比聚逢掖，弦诵声洋洋。别来变荆棘，豺虎横飞扬。烽烟万事尽，中夜为沾裳。遗黎栖戍垒，何以资壶浆。使君古遗爱，治行缘文章。和风被洱海，竹箭收潇湘。盘中复何有，芝菊充糇粮。沾濡看惠泽，行与江流长。寄声语父老，转侧千回肠。
魏环极侍郎见寄即用韵
作者：施闰章
朝代：明
体裁：七言律诗

青溪散发十年馀，辇下诗来锦不如。伊傅何当怀野老，柴桑元自爱吾庐。敢矜词客哀时赋，閒写农家种树书。忆到龙门成久别，蹉跎岁月恐全虚。
鸡笼山登览经鸡鸣寻作
作者：施闰章
朝代：明
体裁：古风

言寻万古迹，奋袂陵崇冈。璇玑归蔓草，楼观馀斜阳。含悽台城畔，流笑宫井旁。旧迹半沦灭，仰视天茫茫。城中百万户，烟树纷低昂。洵美此南国，天堑一何长。列季更相送，万事如朝霜。当年游宴地，绮丽不可详。雉堞枕湖水，山影涵青苍。浩呼渔网集，鸥鹭皆惊翔。左顾岿兰若，丹碧郁相望。垣馀一亩地，径曲九回肠。悬空争燕垒，盘簇成蜂房。浮图蕴灵异，古碣吐寒铓。钟磬忽疏歇，一木支隤墙。江山犹故物，百变生清光。凭高过疏雨，吹我征衣凉。
鸡鸣曲
作者：施闰章
朝代：明
体裁：乐府曲辞

喔喔复喔喔，鸡鸣茅屋角。客行千里无此声，倾耳听之惊客情。踟蹰回劝主人翁，勿留此鸡鸣屋中。朔方健儿如云屯，城中掠尽来山村。山深茅屋隔松筠，但闻鸡鸣知有人。妻孥被掠鸡亦烹，空庭破壁徒酸辛。君不见长夜漫漫夜相续，啾啾人鬼同时哭。
鸡鸣高树颠
作者：施闰章
朝代：明
体裁：乐府曲辞

鸡鸣高树颠，征夫夜不眠。披衣下床去，牵马立门前。妻孥相诀别，长征辽海间。上山马蹄滑，渡河河冰坚。坚冰有时泮，浮云何当还。
鸣弦泉
作者：施闰章
朝代：明
体裁：古风

太古无弦琴，片石横绝壁。时俗昧文辞，风泉自戛击。山中秋雨多，松际寒云碧。昨夜复何人，数声吹铁笛。
鹫峰寺寓
作者：施闰章
朝代：明
体裁：五言律诗

曲径秦淮畔，精庐鹫岭间。夕阳沈积霭，空翠见前山。无事客疏放，能诗僧往还。青溪好明月，夜夜照松关。
鹭洲讲会歌
作者：施闰章
朝代：明
体裁：古风

秋兰被洲渚，霜至皆落英。春风一夜吹，又见丛兰生。可怜天地留此洲，潜蛟宿鹭成荒丘。谁开草昧置讲席，狂澜独障砥中流。哲匠经营相继起，飞甍画栋临江水。弦歌终岁白蘋边，冠盖连镳碧云里。百年聚散等飞蓬，或争腐鼠矜雕虫。今日何日复良会，再陈俎豆考鼓钟。庞眉黄发集耆旧，深岩邃谷来章逢。谈天耻作稷下士，习礼依稀洙泗宫。老夫顾影一何有，皇皇生垢敢开口。先民诱我升此堂，骏奔左右余恐后。往事销沈四十年，父老重闻皆泫然。蜉蝣旦暮谁不朽，竦身策足追前贤。清光为照远来客，向夕洲前月如雪。请看万古螺江水，日夜长流无断绝。
鹿江精舍书怀
作者：施闰章
朝代：明
体裁：古风

祇役越郊坰，小憩栖招提。短垣傍疏竹，野色来侵衣。晨登最高阁，宿雨初晴时。潦浮村径没，帆挟江云飞。廛市久丧乱，桃李还芳菲。苍鹰自多食，白鹤常苦饥。束身忍驱策，黾勉筋力微。四十已云迈，庶几知前非。
鹿溪行赠心渊
作者：施闰章
朝代：明
体裁：古风

少年曾向鹿溪游，转眼飞光欲白头。鹿溪园林足奇树，今日主人已非故。剪纸难招北寺魂，回车谁哭西州路。公子生来不相识，但言家世泪沾臆。葛帔休辞太苦辛，凤毛自具好颜色。汝翁意气山可移，倾心下士儿童知。李郭盛名真再见，乔固危机又一时。石城忽洒苌弘血，惨澹钟山昏日月。生存华屋死藁葬，夜雨哀猿啼未歇。梅生赠汝孤儿行，变徵移商金铁鸣。清时虽喜罢钩党，畏路犹疑变姓名。萧江水清月如雪，剩有相怜寸心热。好慰倚闾读父书，丈夫何必耻岩穴。
麻姑山中迟徐仲光不至
作者：施闰章
朝代：明
体裁：七言律诗

满树辛夷花气薰，石坛精舍竹边分。孤亭寒引双流瀑，五老晴飞众壑云。日暮洞门谁识路，春深鸾鹤自为群。幽人尚隔前峰外，昨夜仙歌何处闻。
麻姑山夜坐
作者：施闰章
朝代：明
体裁：五言绝句

五老下斜曛，万山人独宿。仙歌何处闻，石梁响寒瀑。
麻姑酒歌
作者：施闰章
朝代：明
体裁：古风

石梁之上龙湫口，野店三家卖仙酒。蔗浆柔旨色黄菊，佳者泠泠如白玉。我来桥上呼一杯，举杯对山山花开。花雾冥冥人自醉，醉闻泉响失酣睡。再沽一斗三百钱，不争酒好争神泉。水浅蓬莱知几度，一勺犹传丹井处。碧莲池改洞云迷，君看谁解仙游去。
麻棚谣
作者：施闰章
朝代：明
体裁：古风

山陬郁郁多白苧，问谁种者闽与楚。伐木作棚禦风雨，缘冈蔽谷成俦伍。剥麻如山召估客，一金坐致十石黍。此隰尔隰原尔原，主人不种甘宴处。客子聚族恣凭陵，主人胆落不敢语。嗟彼远人来乐土，此邦之人为谁苦。
黄俞邰书斋
作者：施闰章
朝代：明
体裁：五言律诗

耆旧白门少，藏书黄氏多。客应来李郭，句好似阴何。高坐向修竹，古墙横薜萝。奇编思借读，衮衮又虚过。
黄俞邰闻母丧南归
作者：施闰章
朝代：明
体裁：古风

恻恻送君归，蓟门暮寒节。持尊不敢饯，麻衣泪凝血。短景骛修涂，羸马愁蹩躠。传家书满庐，富与君山埒。十载罢远游，曰维母将耋。稍稍卖文字，甘旨或无缺。卓矣罗昭谏，推贤能奋舌。徵书促上道，内顾纷羁绁。盛夏娇女殇，回肠摧百折。母老病眼枯，伤心但呜咽。儿实难废离，献赋儿亦拙。清时方辟门，屡诏搜岩穴。天子尚优容，部檄苦敦切。当门吏叫呼，交逼甚火烈。母曰汝亟行，毋使我磨灭。况汝父腹笥，恨未窥天阙。汝往光我闾，吾衰未永诀。语罢久逡巡，声吞还气结。谁言登车时，早为长别日。入都把残卷，相期慎干谒。延访有公卿，梁魏亶人杰。文酒亦纵横，户外多车辙。观子每谈宴，抚膺忧惙惙。游子心频动，慈母指当齧。丹陛阻陈情，回首祝哽噎。知未平宿疴，所冀且存活。书来得凶耗，擗踊肠断绝。家贫久客居，生计困臲卼。含饭与周身，凭谁殚曲折。三日谢水浆，垂领变华发。北海最礼士，唁赙义突兀。遂令素冠人，下交动朝列。圣善洵哀荣，诔词出鸿笔。归时告几筵，形音犹髣髴。朝渡滹沱水，夕望金陵月。河决浩横波，冲飙正萧瑟。中路一哀号，陨涕垂冰雪。近闻中旨传，禄食到裋褐。圣主念栖迟，试可剧饥渴。子才当见收，大故复中夺。呜呼捧檄心，本为承欢发。臣子愿俱违，蹉跎悲两失。我亦有隐忧，挥手未敢说。子归惨独伤，我留弥惴慄。一身系宗祊，万事看鸡骨。受体念所生，哀毁毋汩没。
黄山吟赠曹宾友
作者：施闰章
朝代：明
体裁：古风

我家近黄岳，梦上天都峰。苦遭缨组缚，侧身难相从。兴来蜡屐赍宿舂，青松手策为青龙。曹生示我山游草，飞云走日开心胸。凭陵一万八千丈，踏翻沧海搴芙蓉。缘萝扪葛人无数，山灵频妒生烟雾。曹生四入峰头游，层岩叠壑穷朝暮。寻山直欲作山史，一石一泉皆记注。我昨孤啸莲花巅，钟山庐岳皆点烟。羲和却顾苦停辔，恨无斗酒招列仙。看君吊古怀李白，珊珊仙骨才翩翩。少年努力争撰著，叫呼昂首摩高天。丈夫会应取知己，何处酒楼同醉眠。
黄山怪松歌
作者：施闰章
朝代：明
体裁：古风

山中老松多诡绝，风伯手揉云绾结。青枝如组踵屈铁，根似引绳长百折。高可寻丈短尺许，寄生以石不以土。餐风饮雾无凡姿，倒身拂地翩跹舞。天门以上两翁立，一迎一送相拱揖。向人两手俨开张，笑语有时风习习。盘石团团翠盖擎，僧趺细雨衣不湿。巉崎一线岩前坐，倏駴苍龙眠欲堕。腾身逾峡复斜空，片石支撑成负荷。又过云梯各呼吒，破石松生莲萼下。怒如利剑刺山顶，迸出青霞穿石罅。平天矼畔蒲团好，围坐数人欢绝倒。软铺熨贴贻阿谁，应待维摩及天老。山樵野火烧半枝，雨渍云滋未枯槁。峰寻始信眩眉睫，断崖恰赖孤柯接。似伸猿臂来引手，位置欹危通步屧。左瞰一峰等卓锡，突出倒垂翻峭壁。纠髯奋角肆盘旋，烟霭冥濛缠霹雳。徐看知是绕龙松，或称帝松莫与敌。趾无梯磴绝攀缘，胆裂猿猱愁搏击。其馀万树难名状，石窦山腰迷背向。曾见轩皇炼药年，瘦筋绿发今亡恙。离奇睥睨人间世，盆盎移栽空好事。徂徕山麓尽凡材，天台桥畔差比类。我今作歌非癖异，笑遣胸中槃礴意。厩多肉马怪真龙，时俗徒誇梁栋贵。
黄山连雨信宿桃花源怀吴灿如昭素
作者：施闰章
朝代：明
体裁：五言律诗

天留看瀑布，客喜住仙源。云片一楼白，泉声万岭喧。检薪炊涧石，寻果倩山猿。季仲多年别，含情不共言。
黄岩寺
作者：施闰章
朝代：明
体裁：五言律诗

山中谁说法，双剑化为峰。寺倚悬岩石，泉飞半岭松。香台鸣野鹤，瓦钵贮潭龙。欲觅林间洞，云深谷口封。
黄州醉歌赠郭太守
作者：施闰章
朝代：明
体裁：古风

东坡后身今太守，能饮黄州几斛酒。丈夫五马二千石，安得风流满人口。生计曾耕江上田，宦游用尽囊中钱。公庭草绿东风暧，吏舍人稀白鹿眠。惜哉东坡雪堂成瓦砾，元之竹楼亦野火。请君莫废千秋迹，诗成箕踞无不可，但恨古人不见我。
黄海篇为汪扶晨母太君七十
作者：施闰章
朝代：明
体裁：古风

黄海无波涛，突出珊瑚树。照曜莲花峰，皎皎开云雾。汪子实国桢，望古奋高步。时有贤太守，下榻礼徐孺。翱翔遍吴越，篇翰展情愫。上堂拜君母，母发甫垂素。师班文史兼，钟郝礼法具。徽柔多泽物，煦沫及里妪。到今介春酒，梅花发东圃。令德扬彤管，宾筵纷杖屦。我凭琴溪鱼，飞向练江去。寄声浮丘公，芝草生无数。
黄渡山庄寻郭陈两耆旧不遇
作者：施闰章
朝代：明
体裁：五言律诗

田舍直相望，前村问草堂。板桥三渡水，枫桕一林霜。山向郊扉豁，书闻石屋藏。杖藜何处所，归鸟赴斜阳。
黄芽菜歌
作者：施闰章
朝代：明
体裁：古风

万钱日费卤莽儿，五侯鲭美贪饕辈。先生精馔不寻常，瓦盆饱啖黄芽菜。可怜佳种亦难求，安肃担来燕市卖。滑翻老米持作羹，雪汁云浆舌底生。江东莼脍浑閒事，张翰休含归去情。
黄莺儿
作者：施闰章
朝代：明
体裁：曲

宝藏将山夸，忽然见在水涯。樵夫漫说渔翁话。题目虽差，文字却佳，怎肯放在他人下。尝见他登高怕险，那曾见会水淹杀。
黄门高冢歌
作者：施闰章
朝代：明
体裁：古风

谢公久逝杜韩死，敬亭佳客能有几。朅来突兀姜黄门，生爱敬亭死不已。黄门不是爱山川，愤切遗忠痛心髓。一抔之土五尺坟，明末孤臣某在此。平生骨鲠重如山，怒撄虎豹号天关。身幽诏狱杖阙下，偷生岂复思人间。薄谴忽谪宣州戍，荷戈便踏江南路。时艰中道阻干戈，乱后重来已迟暮。国步虽移心未改，家园无梦归东海。誓言埋骨敬亭陲，贞魂毅魄留千载。于乎，魂归阊阖将如何，欲就重华旧泪多。蓬莱水浅碣石泐，黄门高冢长嵯峨。
黄鹄歌哀胶州韩烈妇张氏
作者：施闰章
朝代：明
体裁：乐府曲辞

黄鹄丧其雄，孤飞起徬徨。空林闻夜号，月黑天雨霜。偷生义不为，上堂辞阿姥。顾语黄口儿，那能复惜汝。独茧不成匹，单柯不成林。海乾白石烂，谁能转妾心。毕命青丝绳，合欢黄泉路。东海多烈风，夜夜振庭树。
黄鹤岩枢部分巡徽宁
作者：施闰章
朝代：明
体裁：七言律诗

青门冬暖送星轺，犀浦鸠兹路未遥。乍喜客帆经乱集，几时烽燧得全销。江皋鸥鸟从窥座，春水豚鱼欲上潮。会计好谁宽政在，看君风格自云霄。
黄鹤楼
作者：施闰章
朝代：明
体裁：五言律诗

黄鹄矶犹在，高楼几废兴。山川留战伐，江汉一凭陵。春涨草逾碧，晚晴霞故蒸。芳洲有遗恨，应化鹤飞升。
黑龙潭树下晚集分得浊字呈龚大宗伯
作者：施闰章
朝代：明
体裁：古风

长安车马间，何处寻岩谷。朅来帝城隅，突似春江曲。方泽横松林，西山明竹屋。晚云薄绛霄，浮动累百幅。徙席藉芳草，龙潭荫乔木。窟穴深晦冥，麟角隐盘蹙。海桐郁拥肿，枯桑炯空腹。水气与林阴，连天涨寒绿。主人丘壑怀，金龟换醽醁。杯从鱼鸟亲，耳谢筝笛俗。明星悬树颠，宵钟响地轴。耆旧感漂蓬，聚散如转烛。苦留永夕欢，颇嗔仆夫促。妙理在春醪，更酌不辞浊。
鼓山涌泉寺
作者：施闰章
朝代：明
体裁：五言律诗

幽磴盘空曲，飞泉涌化城。海风岩际落，江雨洞中生。说法龙来听，闻钟石自鸣。不辞节杖远，绝顶更孤行。
齐云岩
作者：施闰章
朝代：明
体裁：古风

裂石通天门，陵巘构菌阁。云入岩下飞，瀑从松顶落。粲粲香炉峰，丹霞起阴壑。七曜内盘旋，百灵外回薄。苍颜有五老，联翩胜庐岳。低昂向予笑，神仙或可学。
齐山用杜牧之韵
作者：施闰章
朝代：明
体裁：七言律诗

天寒木叶出林飞，暂息巾车就翠微。小院残僧煨芋熟，清溪钓叟得鱼归。霜枯岩洞馀春草，日落江城散夕晖。康乐久虚山水兴，野云何事恋征衣。
齐河客舍喜李屺瞻自济南枉过
作者：施闰章
朝代：明
体裁：古风

烈风吹荒野，积雪成山阜。故人从何来，下马执予手。悲喜相慰藉，造次命杯酒。自出袖中诗，感慨时时有。麒麟触网罗，黄钟贱瓦缶。文士常轗轲，命在敢不受。观君试多艰，壮颜未衰丑。忍性齐爱憎，韬光冒瑕垢。丈夫饱万钟，何如拥二酉。喟彼无根蓬，东西各奔走。登涂发浩歌，哀猿叫林薮。
齿落
作者：施闰章
朝代：明
体裁：古风

延欢苦不留，忧老忽已至。未知筋力衰，齿牙先失坠。木落春更生，日落朝出地。感兹同逝川，一往成捐弃。妻子各惊吁，为我色憔悴。百族相啖食，利齿反为累。疏缺亦何伤，啸歌犹称意。三复蒙庄言，养生有馀愧。
龙山月下作歌送汪舟次游匡庐
作者：施闰章
朝代：明
体裁：古风

今夕江山共明月，龙山岭上独清绝。秋光偏为照幽人，君去匡庐又将别。炉峰瀑布千寻长，溅珠激雪相回翔。九屏五老入窅眇，相看衣屦纷青苍。涉溪何处询惠远，挹泉著意寻康王。香山草堂已芜没，到今满地山花香。我昔薄游屡迷误，崩云忽夺岩前路。啼猿驯虎同往还，曲磴枯松自箕踞。僧庐石壁竹林边，颓唐犹记题诗处。祗今北发且脂车，徜徉安得同君去。人生头白惭青山，输君年少身能閒。此行努力应尽兴，长吟云树皆欢颜。君看江上兵船满，但去山中君莫缓。
龙泉洞
作者：施闰章
朝代：明
体裁：五言律诗

列炬寻幽壑，倾崖碍洞门。路纡深不辨，石险滑难扪。隐见龙蛇动，高低阡陌存。寄言刘子骥，休更觅桃源。
龙窝
作者：施闰章
朝代：明
体裁：七言绝句

草青沙白水如蓝，今日龙窝三月三。一样春光烟雨内，归心何事忆江南。
龙衣船
作者：施闰章
朝代：明
体裁：古风

连帆蔽日江水黑，鹢首龙文烂五色。举樯捩舵重如山，不遇大风行不得。曳舟官给夫有馀，得钱纵脱重捉夫。裸体天寒被鞭挞，荒村夜索闻哀呼。猪鸡祭赛舟人乐，白夺樵薪不为虐。有时故遣触他船，反眼嗔人横搒缚。尊严秪为载龙衣，箫鼓船头黄绣旗。高架一箱衣什袭，客货深藏无是非。巨舰年来频坐兵，沿涂夫卒多吞声。船大行迟河欲冻，严秋督促伤人情。官差到处闻荼毒，怪此篙工作威福。造船苦耗水衡钱，取材伐尽江南木。侧闻圣主仁如天，再浣还衣天下传。筐篚置邮亦良速，何似重牵万斛船。
龙道显进士自吉州见过
作者：施闰章
朝代：明
体裁：七言律诗

寒江远道素交来，南浦春残未肯回。客里停舟惟把卷，雨中烧笋共衔杯。同心讲席追陪久，捧檄官程早晚催。汝去吾衰重契阔，看花执手一徘徊。
龙雷岸移居
作者：施闰章
朝代：明
体裁：五言律诗

卜宅陶公兴，蓬门仲蔚幽。琴尊馀旧物，云月得高楼。爱客深留坐，耽书每借搜。大雷乡信好，亲健漫閒愁。
偶登凤谷行窝振衣亭
作者：施阳得
朝代：明

斗室立四壁，山光未肯来。三秋忽有思，今日一登台。东海袖中出，西神杖底开。临风吾欲醉，呼月为相陪。
赠北郭山人
作者：施震
朝代：明
体裁：古风

君不见剑南赵昌以画鸣，又不见河内牛戬善写生。古人一艺名不灭，君亦能之尽奇绝。焚香静看匣中图，神妙真堪胜前哲。
东坡钓矶
作者：无名仙
朝代：明

学士南迁极海滨，曾于此地数投缗。等闲不遣风流尽，片石犹存鸟篆新。
云壑石壁
作者：无名仙
朝代：明

崖石势欲落，令人发怪想。载拜濡玄云，颜之衣裙上。
题丹灶
作者：无名仙
朝代：明

仙翁元不死，遗迹俨然存。伏虎看丹灶，灵虬护洞门。人间恶风日，物外好乾坤。便欲辞尘网，来兹养道根。
一花独放不是春
作者：无名氏
朝代：明
体裁：诗

一花独放不是春，万紫千红春满园。
三仙洞睡起
作者：无名氏
朝代：明
体裁：古风

菌枕松床午梦觉，莞然一笑秋阴薄。自惭济世无他才，只合归山伴野鹤。山下且同双鹤栖，洞中长与白云期。北窗睡觉浑无事，碧树沉沉莺乱啼。
且行且珍惜
作者：无名氏
朝代：明
体裁：诗

看山思水流，触景进乡愁，问君意随流，绵愁几时休。
念己勿念欲，行己知行义，相离莫相忘，且行且珍惜。
乌夜村
作者：无名氏
朝代：明
体裁：古风

荒村乌夜栖，忽绕月明啼。生得东家女，身为万乘妻。至今种高树，不遣乌飞去。居人凡几家，爱听啼哑哑。啼哑哑，忽惊怪。妇开门，向乌拜。
书玉田行馆
作者：无名氏
朝代：明
体裁：七言律诗

老去年华暗自惊，殊方节序倍关情。萧条旅馆孤灯宿，迢递归涂白发生。海甸星河分岁色，山楼鼓角动春声。柳盘柏径谁相识，怅望乡原北斗横。
书石溪亭
作者：无名氏
朝代：明
体裁：古风

桃花依旧放山青，曲几焚香对画屏。记得当年春雨后，燕泥时污石溪亭。
云阳爰书诗
作者：无名氏
朝代：明

长河银汉两漫漫，今夕夫君共木兰。一道风沙怜弱质，千秋意气讶冲冠。白鸥远没汀洲晚，绛烛高烧子夜阑。此去封侯君事毕，红颜还作白头看。
云阳爰书诗·其一
作者：无名氏
朝代：明

长河银汉两漫漫，今夕夫君共木兰。一道风沙怜弱质，千秋意气讶冲冠。
云阳爰书诗·其二
作者：无名氏
朝代：明

白鸥远没汀洲晚，绛烛高烧子夜阑。此去封侯君事毕，红颜还作白头看。
京师人为严嵩语
作者：无名氏
朝代：明

可笑严介溪，金银如山积，刀锯信手施。尝将冷眼观螃蟹，看你横行得几时。
仙人洞
作者：无名氏
朝代：明
体裁：五言绝句

石洞窅且深，花落无人埽。仙翁去不还，何处寻瑶草。
内乡县衙楹联
作者：无名氏
朝代：明
体裁：诗

廉不言贫，勤不言苦；尊其所闻，行其所知。
凤阳花鼓
作者：无名氏
朝代：明

说凤阳，说凤阳，凤阳本是好地方。自从出了朱皇帝，十年倒有九年荒。大户人家卖骡马，小户人家卖儿郎；奴家没有儿郎卖，身背花鼓走四方。
南浔祇园寺赠老僧诗
作者：无名氏
朝代：明

清溪通笠泽，地以水为乡。竹青三日雨，僧白一头霜。
南浦
作者：无名氏
朝代：明
体裁：古风

南浦春流涨绿波，溶溶漾漾浴鸥多。销魂尚记江淹赋，碧草青苔送别何。
原心亭诗
作者：无名氏
朝代：明
体裁：古风

郁郁松树枝，肃肃冬日阴。孤亭弘且敞，乃在凤池浔。凤池超人寰，万籁无一音。暂息尘中辙，因鲜俗虑侵。端坐邈宇宙，掩帙忘古今。顿令群动袪，见此方寸心。金门足大隐，岂必谢缨簪。
吴下人诗
作者：无名氏
朝代：明

仆夫不识路，踌躇路傍久。寒风吹衣襟，落日照马首。
土俗歌
作者：无名氏
朝代：明
体裁：古风

庵头广积连玄石，西凉下国相临畔。峪虚林秋有夜雨，古碑烈士段公贤。土产石鱼岂有异，自古题名乱石滩。邀崖梁武双天井，赖老白松万万年。琵琶昭君投晖河，早照朝元晚暺川。华绿三川近龙泉，庞公打鱼成圣贤。鸟蛇瓜牛出华湾，大小石门有海眼。古城龙头出士宦，沙沟紧接毗卢原。玉清镇隔龟蛇岭，汧流入渭透长安。
垂虹亭
作者：无名氏
朝代：明
体裁：古风

石桥翊翊如游龙，上有亭子名垂虹。飞梁横跨碧波上，砥柱屹立波涛中。气吞巨区三万顷，目览洞庭七十峰。岩峦显状固非一，江湖合势遥相通。醒心丰乐昔称胜，斯亭直与之相雄。前年烽火亭烧毁，劫灰徒逐东流水。此邦壮观已萧条，喜有孔侯复经始。侯家清白素王孙，葺旧补残有伦理。栋宇翚飞洲渚间，窗扉轮奂烟云里。庙貌三忠自侯建，遗像肃然人敬止。邦人士卒共乐成，鼓舞歌诗颂侯美。从今过客踏灵鳌，尽说登临气象豪。秋水芙蓉翻锦浪，寒汀落日散金涛。风帆沙鸟近隐见，烟云竹树森相交。个中风景吟不足，空对山川送游目。停杯听我歌此曲，并刀快剪吴淞绿。
墓鬼诗
作者：无名氏
朝代：明

墓头古树号秋风，墓底幽人万虑空。独有诗魂消不得，夜深来访竹溪翁。